Moana: Kaitannya Dengan Dajjal Dan Manifestasi Tamadun Melayu-Polinesia Untuk Dihayati

Antara persoalan-persoalan yang selalu dimainkan bila bercakap mengenai Moana ia adalah sebuah filem yang dikaitkan dengan Dajjal. Justeru, artikel ini akan mengulas sejauh mana dakwaan itu, sambil kita menghayati sejarah nenek moyang kita rumpun Melayu-Polinesia ini.

Jadi, saya mahu memulakan artikel ini dengan beberapa petikan sejarah supaya kita merasai benang halus antara bangsa Melayu dan Hawaii, sehingga kita menganggap bahawa cerita ini ialah cerita tentang kita juga.

Dalam Around The World With A King (1904), tulisan William N. Armstrong, pada halaman 126, ketika Raja Kalakaua dari Hawaii bertemu dengan Raja Chulalongkorn dari Thailand pada lewat bulan March tahun 1881, ketika raja Chulangkorn bertanyakan dari bangsa manakala Raja Kalakaua ini berasal, tanpa berselindung dengan penuh bangga, Raja Kalakaua mengatakan:

“Darah Melayu mengalir dalam badan beta!”

Lalu disahut oleh Raja Chulangkorn:

“Orang Thai pun mengalir darah bangsa Melayu dalam diri mereka!”

Ya kawan-kawan, kita sedang menonton sebuah filem yang sedang menggambarkan kepada kita tentang sebuah saudara jauh kita yang serumpun dari sudut bahasa, sejarah, budaya, dan juga keturunan. Kita sedang melihat sebuah filem yang membicarakan tentang kebudayaan seorang saudara jauh Melayu dan bagaimana mereka melupakan diri mereka setelah sekian lama ditelan oleh sejarah. Ironinya, situasi yang sama turut terlihat pada bangsa Melayu kita sendiri.

Saya cukup memuji Disney dalam kajian mereka mendalam tentang rumpun Austronesia/Melayu-Polinesia sebelum menghasilkan filem ini, sesuatu yang filem mahupun karya Malaysia sangat kekurangan. Sebagai contoh, dalam filem ini anda akan melihat bagaimana babi, ayam, kelapa dan tatu menjadi objek yang selalu dipaparkan seiring dengan perkembangan watak Moana itu sendiri. Mengapakah sedemikian?

Dalam makalah Coconut (Cocos nucifera L.) DNA studies support the hypothesis of an ancient Austronesian migration from Southeast Asia to America tulisan Luc Baudouin dan Patricia Lebrun, dua penulis ini mencadangkan bahawa antara faktor utama yang membuatkan kelapa boleh berada sehingga jauh Ecuador dan Benua Amerika kerana dibawah oleh suku-suku Austronesia/Melayu-Polinesia daripada Asia Tenggara kira-kira 2000 tahun yang lalu. Siapa suku-suku Austronesia ini? Tentunya nenek moyang kita, orang Melayu dan pelbagai suku-suku pelaut Austronesia yang wujud hari ini. Justeru, tidak hairanlah kalau anda melihat bagaimana kelapa cukup sinonim dengan pelaut-pelaut Austronesia di dalam filem ini.

Tidak cukup dengan itu, misalnya penggunaan ayam dan babi juga sangat berkait rapat dengan tamadun pelaut Austronesia/Melayu-Polinesia itu sendiri. Sebagai contoh, ayam sangat dekat dengan Austronesia/Melayu-Polinesia. Di dalam buku Austronesian Diaspora and The Ethnogeneses of People in Indonesian Archipelago : Proceedings of the International Symposium pada halaman 199 mengatakan bahawa orang Austronesia/Melayu-Polinesia di Kepulauan Melayu atau lokasi yang lebih tepat di Indonesia Timur pada hari ini adalah antara bangsa terawal di dunia yang mula menjinakkan ayam dan mendomestikkan pengunaaan ayam.

Begitu juga dengan babi yang juga dikatakan bangsa Austronesia/Melayu-Polinesia antara bangsa terawal yang mengaplikasikan pengunaan babi berbanding bangsa lain lalu tersebar ke serata tamadun yang lain. Sebab itu, watak yang mengiringi Moana dalam filem ini berkisarkan seekor babi yang comel dan juga seekor ayam yang mereng yang sangat mencuit hati para penonton.

Filem ini sangat jujur mengambarkan betapa suku-suku Austronesia/Melayu-Polinesia ini ialah raja lautan. Sebagai contoh, ketika Moana terjumpa sebuah gua atas bimbingan neneknya, dan sekaligus memorinya terus terbang tentang siapakah sebenarnya bangsa Austronesia/Melayu-Polinesia. Sebuah babak yang mengambarkan nenek moyang Moana begitu gigih meredah lautan. Bahkan lirik-lirik lagunya sungguh berhantu dan membuatkan bulu roma saya terus meremang. Saya kongsikan dengan kalian:

Tatou o tagata folau e vala’auinaE le atua o le sami tele e o maiIa ava’e le lu’itau e leleiTapenapena

Aue, aueNuku i muaTe manulele e tataki eAue, aueTe fenua, te mālieNae ko hakilia mo kaiga e

Aue, aueWe set a course to findA brand new island everywhere we roamAue, aueWe keep our island in our mindAnd when it’s time to find homeWe know the way

Aue, aueWe are explorers reading every signWe tell the stories of our elders in a never-ending chainAue, aueTe fenua, te mālieNā heko hakiliaWe know the way

Apa yang anda dapat daripada lirik lagu di atas? Lagu ini menceritakan kepada kita siapa itu bangsa Austronesia/Melayu-Polinesia itu sebenarnya! Suka saya kaitkan lirik di atas dengan sejarah tentang bagaimana Lynda Shaffler ada memetik dalam buku beliau.

“Bangsa Melayu berlayar dengan bantuan bacaan angin dan bintang, melalui pembacaan akan bentuk dan warna awan, atau melalui pembacaan warna air laut, melalui gelombang dan juga alunan ombak lautan. Orang Melayu dapat mengenal pasti lokasi sebuah pulau sejauh 30 batu jauhnya melalui pembacaan pada spesis burung, ikan dan batu karang yang ada di dalam lautan, sambil dibantu oleh alunan ombak.”

Babak ini dapat dilihat apabila Maui berlayar merentasi lautan luas bersama dengan Moana. Filem ini menggambarkan ilmu yang dimiliki oleh Maui dan lirik lagu We Know The Way seperti mana yang dicatatkan oleh Lynda Shaffler. Hayati bait-bait lirik seperti:We read the wind and the sky when the sun is highWe sail the length of the seas on the ocean breezeAt night, we name every starWe know where we areWe know who we are, who we are Dengan jelas, digambarkan bagaimana Maui mengajarkan Moana bagaimana untuk membaca bintang dan angin, untuk membaca air laut dan menaikkan layar dan mengenal pasti bagaimana untuk mengetahui mereka sudah sampai ke bahagian perairan atau tidak.

Info tambahan untuk lirik lagu itu, kalau anda turut mendengar dan memasang telinga lirik dalam Bahasa Hawaii, anda akan menjumpai perkataan-perkataan dalam Bahasa Hawaii yang turut wujud dalam Bahasa Melayu menjadikan dua bahasa ini sebagai bahasa adik-beradik. Sebagai contoh, Pulau dan Benua.

Tentunya, babak paling berhantu di dalam filem ini ialah di babak akhir yang melibatkan bagaimana Moana berhadapan dengan makhluk yang menjadi batu penghalang antara Moana dan Maui untuk mencapai misi dan objektif mereka. Ketika Moana sedang memujuk si raksasa yang sedang mengamuk itu, saya cukup tersentuh dengan bait-bait ayat yang berbunyi:

“Mereka rampas hati kau daripada diri kau. Tetapi pada penghujungnya, hanya kau yang mengenali siapa diri kau!”

Saya terus mengaitkan babak itu dengan percubaan penjajah untuk menjatuhkan prestij bangsa Melayu dan bangsa-bangsa lain dalam rumpun Austronesia/Melayu-Polinesia. Saya memandang hati itu sebagai simbolik kepada akar, imej dan identiti rumpun Austronesia/Melayu-Polinesia itu sendiri. Apabila penjajah menjajah mereka, mereka cuba membuatkan bangsa-bangsa ini menjauhkan diri mereka hakikat diri mereka.

Sebagai contoh bangsa Melayu, betapa berusahanya penjajah ini cuba mengambarkan siapa diri kita dan mengubah sejarah kita. Namun, pada penghujungnya hanya kita sahaja yang mengenali diri kita. Kita ialah bangsa pelaut yang menjelajah dan menjajah. Kita mengetahui prestij bangsa kita, dan semoga ia tidak ditelan zaman!

Dan kita sedang berada pada topik yang ditunggu oleh kita semua. Apakah benar Maui ini ada kaitan dengan Al-Masih Ad-Dajjal?

Sebenarnya hanya kerana terdapat sebuah hadis yang mengaitkan bahawa Dajjal datang daripada sebuah kepulauan lalu dikurung disana, terus mereka mengaitkan bahawa Maui dalam filem ini ada kaitan dengan Dajjal. Sebenarnya, dari mana cerita Maui ini?

Sama seperti unsur-unsur Austronesia/Melayu-Polinesia yang dipaparkan, ia datang daripada mitologi Polinesia itu sendiri. Ingat orang Yunani sahaja ada mitologinya? Orang Austronesia/Melayu-Polinesia pun adalah! Kalau Yunani terkenal dengan Zeus atau Norse terkenal dengan Lokinya, orang Austronesia/Melayu-Polinesia terkenal dengan seorang tokoh bernama Maui!

i. Mitos Maori

Dalam mitos Maori, Maui digambarkan sebagai seorang bayi ajaib yang dilontarkan oleh bondanya ke dalam laut sebelum diselamatkan oleh semangat laut dan dijaga oleh entiti yang setaraf tuhan bernama Tama-nui-te-ra lalu dijaga sehinga ke dewasa. Kisah yang menyelubungi Maui dalam mitologi Maori sangat epik. Antaranya ialah kanu yang didayungnya bertukar menjadi sebuah kepulauan yang menjadi rumah orang Maori hari ini iaitu Aotearoa atau New Zeland atau kisah bagaimana Maui menipu Dewa Api dan mencuri helah untuk menghasilkan api.

Kebolehan Maui yang lain adalah seperti membuatkan Matahari lebih lama berada di atas langit kerana siang yang terlalu pendek membuatkan orang-orangnya tidak dapat bekerja lebih masa. Kononnya Maui memukul matahari berulang kali menggunakan sejenis senjata yang menyerupai sabit yang dipanggil sebagai Manaiakalani yang panjang sehingga Matahari bersetuju untuk bergerak lebih perlahan dan memanjangkan tempoh waktu kesiangan.

ii. Mitos Hawaii

Mitos Maui dalam kisah orang Hawaii hampir sama atas dasar serumpun. Kalau dalam mitos Maori mengatakan bahawa Maui memukul matahari dengan tulang berbentuk sabit milik nenek moyangnya untuk memastikan matahari tidak bergerak terlalu lama, dalam mitos orang Hawaii pula diceritakan kononnya ketika ibunya mengadu kepada Maui bahawa hari terlalu pendek untuk menyidai kainnya, maka Maui telah memanjat gunung paling tinggi iaitu Gunung Berapi Tama-nui-te-ra.

Ketika Matahari sedang terbit, maka Maui dikatakan menggunakan rambut daripada adik-beradik perempuannya dan menjadikan tali lalu mengikat cahaya matahari dengan rambut tersebut. Matahari dikatakan merayu kepada Maui dan akan memenuhi permintaannya untuk memanjangkan siang berbanding malam sekiranya Maui melepaskannya.

Kalau orang Maori dengan mitos yang mengatakan bahawa Kepulauan New Zealand hari ini berasal daripada kanu yang didayung oleh Maui, orang Hawaii pula mempunyai mitos tersendiri tentang bagaimana kepulauan Hawaii ini boleh terbentuk. Kononnya ketika Maui pergi memancing dengan adik-beradiknya, Maui telah membawa mata kailnya dipanggil sebagai Manaiakalani dan mula memancing.

Mata kail tersebut dipasang oleh Maui di dasar lautan dan dia selepas itu, menipu adik-beradik lelakinya kononnya mereka telah menangkap seekor ikan yang sangat besar. Percaya dengan kisah itu, maka mereka anak-beranak mula menarik tali pancing sehingga terbitnya pulau dari dasar laut yang dikenali sebagai Pulau Hawaii hari ini.

iiii. Mitos Samoa

Dalam mitologi Samoa, Maui lebih dikenali sebagai TI’I-TI’I. Nama penuh Maui dalam miotologi Samoa ialah Maui-TI’I-TI’I dan antara kisah-kisah hebat yang menyelubungi Maui ini ialah membunuh seekor sotong kurita yang tinggal dalam sebuah gua. Kononnya sotong kurita ini mempunyai janggut yang sangat panjang dan kalau dia lapar, dia hanya perlu mengeluarkan janggutnya dari gua tersebut dan menarik mana-mana manusia masuk ke dalam mulutnya.

Antara persamaan Maui dalam mitologi Samoa dan mitologi orang polinesia yang lain ialah Maui dan penghasilan api dalam masyarakat Polinesia. Mengikut orang Samoa, api tidaklah wujud di kalangan manusia sehinggalah Maui mennyelinap masuk ke dalam sarang bawah tanah milik Dewa Api dan Gempa Bumi iaitu Dewa Mafuie. Kononnya untuk merampas api milik Dewa Api dan memulangkan kepada manusia, Maui harus bergusti dengan Dewa Api sehinggalah salah satu daripada tangannya patah.

Saya hanya menaikkan tiga buah mitologi Polinesia tentang Maui ini sendiri. Suku-suku lain yang turut berkongsi mitos Maui ini adalah seperti Tongga, Fiji, Tahitian, Mangareva dan banyak lagi. Secara ringkasnya, daripada kisah mitologi Polinesia di atas, kaum Mauii ini adalah Hercules bagi masyarakat rumpun Melayu-Polinesia. Seperti mana Hang Tuah ialah Hercules bagi masyarakat Melayu, Maui ialah Hercules bagi masyarakat Polinesia.

Sebenarnya, hikayat ini seperti mana hikayat bangsa lain, adalah sebuah kisah yang terselit sesuatu yang tersirat tentang tamadun sebuah bangsa. Kebiasaan seperti dalam setiap tamadun, tentu ada seorang tokoh yang sangat dikagumi. Lalu kekaguman atas tokoh ini membuatkan dia dipuja-puja sehinggakan diangkat menjadi TUHAN. Lalu banyaklah kisah-kisah mengagumkan mengelilingi tokoh ini. Terkadang juga, sebuah masyarakat menulis kisah sebegini dalam hikayat-hikayat mereka adalah sebagai untuk mengambarkan maksud tersirat dalam tamadun mereka.

Sebagai contoh, kalau kisah Maui ini, dia selalu dikaitkan dengan senjata ajaib berbentuk kerawit/sabit Maui yang banyak membantunya dalam pelayaran. Hakikatnya, sabit itu adalah sekadar gambaran merujuk kepada buruj jengking yang digunakan dalam ilmu navigasi di lautan. Kisah Maui dikatakan berkemampuan menarik matahari supaya siang hari lebih panjang sebenarnya membawa maksud berpindah ke kawasan yang jauh dari khatulistiwa di mana siang harinya lebih panjang pada Musim panas. Sebab itu masyarakat Hawaii anntara masyarakat yang paling jauh dalam wilayah masyarakat-masyarakat Austronesia/Melayu-Polinesia yang lain.

Saya percaya bahawa Maui ialah seorang manusia biasa seperti kita, tetapi kisahnya ditulis dalam bentuk hikayat dan bersifat kod yang dinanti untuk dibedah sendiri oleh anak cucuknya. Ia saling tak tumpah seperti mitos-mitos orang melayu kita. Sebagai contoh, Singapura dilanggar Todak atau kisah si Badang yang minum muntah Jin lalu menjadi gagah perkasa. Mitos adalah cara orang purba memahami dunia sekeliling mereka menggunakan daya kreativiti yang tertumpu di bahagian otak belah kanan.

Satu dua kebetulan dalam sebuah mitologi dengan kisah Dajjal tak boleh dijadikan sebagai hujah untuk mengaitkan Maui dengan Dajjal. Anda sebenarnya sedang menghina sejarah nenek moyang anda yang merupakan pelaut kental. Dalam banyak-banyak mesej hebat yang dipaparkan dalam filem, nak mengaitkan watak Maui dengan Dajjal jugak yang kita dok sebarkan.

Dan ketika ditanyakan oleh rakan facebook kalau benar bahawa Maui ini bukan Dajjal Al-Masih, kenapa mesti mitosnya berlatarkan kepulauan sekaligus menyamai hadis nabi tentang Dajjal yang dikurung disebuah kepulauan? Saya hanya menepuk dahi mendengarkan soalan ini.

Bangsa Melayu-Polinesia ialah sebuah bangsa yang menongkah lautan dan bermain dengan ombak. Mereka ialah Lord Of The Sea. Apabila mitologi mereka tidak berasaskan kepulauan dan lautan, tentu ada yang tidak kena. Tak akanlah mitologi bangsa pelaut harus berlatarkan padang pasir dan juga kawasan bersalji seperti mana mitologi Arab dan Eropah?

Akhir kata daripada saya, ambilah kata-kata daripada Prof Tatiana Denisova daripada Pusat Kajian Tinggi Islam, Sains & Peradaban, Fakulti Tamadun Islam Universiti Teknologi Malaysia, seorang wanita Russia yang sangat tinggi roh Melayunya dan mengabadikan hidupnya mengkaji hikayat-hikayat Melayu:

“Hikayat dan Legenda itu adalah seni intelektualisma pada tahap tertinggi.”

Apabila anda menghina hikayat orang Austronesia/Melayu-Polinesia dengan sedemikian rupa, anda juga menghina tingkat intelektual yang dimiliki oleh orang Austronesia//Melayu-Polinesia apabila mendakwa salah satu daripada tokoh dalam sejarah mereka sebagai Dajjal/Anti-Christ.

Bagaimana mahu membuktikan bahawa Maui ialah Dajjal? Persoalan ini kami beratkan kepada mereka yang menyokong bahawa Dajjal ialah Maui.

1.) Buktikan bahawa Tamim dalam hadis Nabi pernah berlayar sejauh sehingga ke Kepulauan Pasifik di Hawaii.

2.) Buktikan teknologi perkapalan yang bagaimana yang membawa mereka sampai ke Hawaii. Sebab untuk menongkah arus lautan luas, bukan persisiran memerlukan teknologi perkapalan yang hebat, lagi-lagi pada zaman nabi.

3.) Buktikan bahawa terdapat pertembungan tamadun antara tamadun Arab dan Hawaii. Bawakan bukti dari kedua-dua tamadun seperti manuksrip, catatan atau chant orang Hawaii sendiri.

4.) Buktikan bahawa timeline Tamim dan Mauii adalah sama. Kalau tidak, perbezaan timeline dalam perbahasan sejarah meranapkan segala hujah terkemudian dan premis sejarah anda.


Dekad Terpanas Sepanjang Sejarah

Menurut United Nations (UN), dekad (10 tahun) terkini merupakan dekad terpanas yang pernah direkodkan dalam sejarah. Menurut World Meterological Organization (WMO) menyatakan suhu global setakat ini telah meningkat 1.1 darjah Celsius sejak zaman pra-industri (1850 – 1900). Hal itu telah meletakkan 2019 sebagai antara tahun (top 3) paling hangat yang pernah direkodkan. Penyebaran karbon dioksida hasil daripada pembakaran manusia, membina bangunan dan penggunaan kenderaan telah menjadikan 2019 memecahkan rekod kepekatan karbon di atmosfera yang terus meningkatkan pemanasan global.

Laut yang menyerap 90% haba berlebihan yang dihasilkan oleh gas rumah hijau telah berada pada suhunya yang tertinggi. Lautan dunia kini sebahagiannya lebih berasid berbanding 150 tahun yang lalu. Hal ini telah mengancam ekosistem marin terpenting yang mana berbilion manusia bergantung kepadanya.

Pada bulan Oktober, purata paras air laut direkodkan berada pada paras tertinggi, disumbang oleh 329 bilion tan ais yang cair dari Greenland dalam tempoh 12 bulan.

Selain daripada fenomena perubahan iklim (climate change) yang perlu dihadapi oleh generasi masa hadapan, mereka juga perlu menghadapi kesan daripada fenomena tersebut ke atas manusia. Menurut laporan, lebih daripada 10 juta manusia telah pun dipindahkan ketika separuh tahun pertama 2019 – 7 juta disebabkan oleh cauca yang ekstrim seperti ribut, banjir dan kemarau. Ketika penghujung tahun, WMO menyatakan pemindahan berlaku disebabkan oleh cuaca yang ekstrim dapat mencecah seramai 22 juta orang.

Suhu baru sahaja meningkat sebanyak 1 darjah Celsius sejak zaman pra-industri, 2019 telah menghadapi gelombang haba yang membawa maut di Eropah, Australia dan Jepun. Ribut melanda telah memberikan malapetaka kepada tenggara Afrika. Api liar berada di luar kawalan di Australia dan California.

UN pada masa ini sedang memuktamadkan peraturan untuk perjanjian iklim Paris pada tahun 2015 yang meminta setiap negara untuk membataskan  peningkatan suhu global di bawah 2 darjah Celsius. Pada tahun lepas, IPCC telah menggariskan betapa pentingnya untuk manusia memastikan bahawa suhu berada di bawah peningkatan suhu sebanyak 2 darjah Celsius dengan menghapuskan penyebaran gas rumah hijau serta ke arah penggunaan tenaga boleh diperbaharui (renewable energy). UN menyatakan dunia perlu memotong penyebaran karbon sebanyak 7.6% setiap tahun sehingga tahun 2030 untuk memastikan suhu tidak lebih daripada peningkatan sebanyak 1.5 darjah Celsius.

RUJUKAN:

It’s Official: This Is The Hottest Decade in Recorded History, UN Warns. https://www.sciencealert.com/2010s-hottest-decade-in-recorded-history-un-says-as-emissions-rise-again


Kita Hampir Menang

Di saat ada media yang cuba memfokuskan isu kekurangan PPE semalam sehingga mencetus rasa panik [1], saya tetap menganggap sidang media Ketua Pengarah Kesihatan petang kelmarin adalah berita paling baik pernah kita dapat sepanjang wabak ini.

Kenapa?

Kerana Dr Noor Hisham adalah penjawat awam. Dia bukan ‘people pleaser’ yang perlu cari undi rakyat untuk mengekalkan jawatan.

Jadi apabila beliau mengatakan PKP Fasa 3 (bermula hari ini) berkemungkinan mampu MENAMATKAN terus wabak, ia adalah satu khabar gembira yang menenangkan jiwa setiap kita.

Kata-kata beliau bersandarkan statistik kejayaan yang sangat memberansangkan:

1. Semalam adalah hari ke 5 kita mencatatkan kes sembuh mengatasi kes positif baharu. Dan semua ini berlaku hanya dalam tempoh 8 hari.

Ini bermakna pada minggu terakhir PKP Fasa 2, hanya 3 hari kita mencatatkan peningkatan kes aktif. Baki 5 hari lagi mencatatkan penurunan.

Malahan kita berjaya menafikan analisis JP Morgan apabila jumlah kes positif kita masih di bawah 5000 berbanding jangkaan 6200 kes oleh institut antarabangsa tersebut

2. Tiada langsung petugas kesihatan dijangkiti ketika menguruskan pesakit kes positif – membuktikan keberkesanan SOP sedia ada serta kekompetanan setiap anggota yang terlibat.

3. Kapasiti rawatan pesakit Covid kita berjaya ditingkatkan kepada 7000 orang, jauh melepasi kadar kes aktif setakat semalam (13 April) iaitu 2,464 pesakit. Ini termasuk pembukaan pusat rawatan dan kuarantin MAEPS Serdang hanya dalam tempoh 4 hari yang dipuji media Jepun.

4. Kita berjaya melaksanakan 81,730 pengujian atau nisbah 2490 pengujian per sejuta penduduk. Hampir 50000 pengujian ini dilaksanakan hanya dalam tempoh 2 minggu PKP Fasa 2 melalui kerjasama MOSTI dan KPT.

Jumlah pengujian ini tidak termasuk ujian yang belum ada keputusan (pending case).

Pengujian kita juga berketepatan tinggi berbanding serological test yang diamalkan oleh sesetengah negara jiran yang akhirnya terbukti bermasalah.

5. Kerajaan hari ini juga memberi sepenuh kepercayaan kepada penjawat awam. Ini boleh kita lihat apabila inisiatif KPT bagi membawa pulang mahasiswa segera dibatalkan setelah diberi nasihat oleh Dr Noor Hisham.

Kepercayaan tinggi kepada kebolehan penjawat awam ini adalah antara punca kenaikan moral barisan hadapan kita.

6. Rakyat juga memberikan kepercayaan kepada kerajaan hari ini. Tak pernah kita lihat di negara lain, apabila seorang ketua kerajaan mengumumkan lanjutan perintah berkurung maka ia akan disambut penuh gembira oleh segenap lapisan rakyat.

Malaysia je lain.

Kegembiraan ini bukan dibuat-buat melainkan berdasarkan keyakinan bahawa apa yang sedang dijalankan hari ini adalah 100% demi kebaikan negara.

Percayalah tuan-tuan. Perang ini sudah hampir tamat.

Dan kita sedikit sahaja lagi akan menang

#KitaAkanMenang

Abdul Rahim Hilmi Zakariya
Bukit Tunggal Kuala Terengganu

RUJUKAN:

[1] https://www.malaymail.com/news/malaysia/2020/04/13/health-d-g-says-current-ppe-supply-can-only-last-two-weeks-calls-for-donati/1856395


Kenapa Makanan Korea Pedas?

Jujur cakap, orang Korea nak hilangkan stress dan sengsara hidup diorang dengan makan makanan pedas

Kebanyakan orang Korea cuba menghilangkan stress, kemurungan dan patah hati dengan memakan makanan seperti tteokbokki, mi dan kuah yang pedas-pedas.

Pedas dia terbahagi kepada 3 tahap.

1. Jjajeung (Pedas Gila)

Makanan ni pedas nak mati sampai buat lidah terbakar, muka berpeluh, mata berair dan hidung berhingus.

Dikatakan restoran makanan terpedas di Seoul, Shingil Spicy Jjambbong dakwa 10 orang pengsan dalam setahun bila makan di restorannya. Malah siap claim lagi, “Kemurungan atau stress dapat diatasi dalam masa 10 minit.”

Biasanya orang yang sedang stress dengan kerja makanan benda ni. Kerana kesengsaraan tahan pedas itu dapat melupakan seketika deadline yang terlepas, dimarah bos, makian klien dan mesin fotostat rosak.

2. Mashi-neun (Pedas Sedap)

Tak macam jjajeung, tahap kepedasannya masih boleh bawak bincang. Pedas yang rasa nak tambah lagi.

Ia membuatkan anda ketagih untuk terus makan dan bagus bagi sesiapa yang sedang patah hati.

3. Siwonhan-mat (Pedas Segar)

Segar yang dimaksudkan tu ialah rasa nyaman efek kuah panas mengalir ke dalam kerongkong dan tubuh. Ibarat makan mi maggi berkuah perisa kari panas-panas semasa hari hujan.

Oleh: Azizul Farhan

Korea banyak mengalami anjakan paradigma dari zaman ke zaman. KITAB TAMADUN KOREA memuatkan banyak informasi menarik mengenai sejarah Korea hingga kini. Boleh beli di:


Macam Mana Ekonomi Rom Boleh Jadi Kuat?

Tahap prestasi ekonomi di Rom memuncak sekitar abad ke-2 M sehinggalah zaman moden awal. Antara tunjang utama yang memacu ekonomi Rom ialah pertanian, perdagangan, pembangunan infrastruktur, perlombongan, perhambaan, kestabilan kerajaan, sistem yang teratur dan pembandaran.

Suku Mediterranean mendominasi pertanian Rom dengan tanaman seperti bijirin, anggur dan pokok zaitun. Penduduk berhampiran Rom dan pusat bandar besar lain menghasilkan produk berkualiti tinggi seperti madu, hasil buruan dan ikan.

Rom membina akuaduk untuk membekalkan air bersih kepada bandar-bandar, memudahkan pembandaran kota dan membangunkan industri. Rangkaian jalan menghubungkan wilayah-wilayah dalam empayar, memudahkan komunikasi dan perdagangan.

Ekonomi Rom tak sepenuhnya bergantung pada pertanian. Beberapa industri juga dibangunkan. Buruh dan hamba digunakan dalam beberapa industri seperti dalam pembuatan bahan binaan, tembikar, batu bata, dan jubin. Pembuatan tekstil juga antara produk yang menjana hasil kepada Rom.

Jumlah perdagangan serantau dan antara wilayah yang sangat tinggi ialah bukti betapa kuatnya ekonomi Rom. Tinggalan kapal karam yang banyak membuktikan perdagangan Rom memuncak pada abad ke-1 dan awal abad ke-2 M.

Perdagangan dengan wilayah di luar empayar Rom yang paling menguntungkan dari segi kewangan ialah perdagangan dengan India melalui pelabuhan Laut Merah. Barangan mewah ketika itu seperti rempah ratus, mutiara, gading, dan sutera diimport. Manakala eksport utama ialah wain dan tekstil.

Muziris atau kontrak perdagangan membuktikan kargo bernilai tinggi yang boleh didapati dari India. 120 kapal belayar setiap tahun ke India dari Myos Hormos di Laut Merah. Ada kemungkinan satu pertiga daripada bajet ketenteraan yang dianggarkan sekitar 643–704 juta sesterces diperoleh hanya daripada hasil kastam perdagangan di Laut Merah.

Oleh: Azizul Farhan

Sebenarnya ada banyak sejarah menarik pasal empayar Rom ni. Alang-alang kita cakap pasal Rom ni, apa kata korang cuba tengok KITAB TAMADUN ROM. Cepat beli dekat: https://bit.ly/KitabTamadunRom


Apa Perbezaan Sosialism Dan Komunis?

Komunisme dan Sosialisme — kedua-duanya adalah kumpulan idea atau falsafah yang boleh diterapkan sama ada di dalam politik ataupun ekonomi atau kedua-duanya sekali.

Walaupun dua ideologi ini sering digunapakai secara silih berganti dan lahir dari akar yang sama, tapi idea yang dibawa oleh sosialisme dan komunisme berbeza berdasarkan prinsip utama.

Tapi ramai yang adakalanya keliru, dan menganggap kedua-dua sistem ini adalah benda yang sama. Tapi tanggapan dua ideologi ini sebagai benda yang sama pada dasarnya boleh dianggap betul dan salah sekaligus.

Asas sosialisme dan komunisme adalah falsafah ekonomi yang menganjurkan pemilikan harta awam berbanding pemilikan harta persendirian, terutamanya dalam konteks pengeluaran, pengagihan dan pertukaran barang (menjana kekayaan) dalam masyarakat.

Kedua-duanya bertujuan untuk menyelesaikan masalah yang mereka anggap dicipta oleh sistem pasaran bebas kapitalis, ia termasuklah eksploitasi golongan kelas pekerja dan jurang besar antara orang kaya dan miskin.

Tetapi, walaupun sosialisme dan komunisme saling berkongsi beberapa persamaan asas, masih wujud banyak perbezaan yang penting dan ketara di antara sosialisme dan komunisme.

Sosialisme lahir sebagai bentuk tindak balas terhadap perubahan ekonomi dan sosial yang melampau yang disebabkan oleh Revolusi Perindustrian, terutamanya melibatkan golongan kelas pekerja yang bergelut untuk hidup.

Pada masa itu, semakin ramai orang mula bekerja di kilang berbanding bertani. Ramai golongan kelas pekerja yang terus bertambah miskin walaupun para pemilik kilang, ladang dan beberapa industri lain meraih untung hingga menjadikan tauke-tauke ini semakin kaya.

Sosialisme tampil dan mencadangkan perubahan sepenuhnya dilakukan dalam sektor pengeluaran, di mana kekayaan dibahagikan di antara semua orang. Tapi, bagaimana caranya? Pernah terima BR1M?

Ya, percukaian adalah kuncinya. Di bawah sosialisme, kerajaan bertanggungjawab untuk memastikan orang kaya dikenakan cukai yang tinggi. Cukai ini kemudian membantu memberi manfaat kepada orang miskin. Pada dasarnya sosialis diibaratkan seperti Robin Hood. BR1M salah satu contoh.

Namun, hari ini, kita menuju ke arah yang bertentangan dari segi ekonomi. Dengan globalisasi dan syarikat multinasional muncul di mana-mana saja, pemimpin dunia seperti tiada kekuatan untuk mengatur.

Oleh kerana kerangka ekonomi yang begitu meluas saat ini, dari semua teori sosialisme yang berbeza, sosialisme demokratik telah berkembang sebagai pilihan yang paling relevan.

Pada separuh masa pertama abad ke-19, pemikir sosialis awal seperti Henri de Saint-Simon, Robert Owen dan Charles Fourier menawarkan model tersendiri bagi menstruktur kembali masyarakat dalam garisan kerjasama dan komuniti.

Idea mereka adalah dengan menolak budaya persaingan dalam masyarakat yang sudah lama wujud dalam sistem kapitalisme, di mana, pasaran bebas akan mengawal bekalan dan permintaan barang.

Kemudian Karl Marx muncul, seorang ahli falsafah politik dan ahli ekonomi Jerman yang akan menjadi salah seorang pemikir sosialis paling berpengaruh dalam sejarah dunia.

Berkolaborasi dengan Friedrich Engels, Karl Marx menerbitkan The Communist Manifesto pada tahun 1848, ia merangkumi penulisan yang mengkritik model-model sosialis sebelum itu kerana menawarkan cita-cita utopia yang sama sekali tidak realistik langsung.

Marx berpendapat bahawa keseluruhan sejarahnya adalah tentang perjuangan kelas masyarakat, dan kelas pekerja (atau proletariat) akan menamatkan dominasi kelas kapital (borjuasi).

Kemudian, proletariat akan mendapat kuasa terhadap hak kawalan setiap asas pengeluaran, lalu menghapuskan perbezaan kelas masyarakat dan meletakkan status semua rakyat sebagai sama rata.

Komunisme, adakalanya disebut sebagai revolutionary socialism, juga merupakan sebuah ideologi atau falsafah politik ekonomi yang berasal sebagai tindak balas terhadap Revolusi Perindustrian.

Struktur dan bentuk komunisme ini kemudiannya akan digambarkan melalui definisi teori-teori Marxisme, iaitu idea komunisme adalah sosialisme baharu tetapi versi yang jauh lebih radikal.

Di negara komunis yang tulen, seperti yang diusulkan oleh Vladimir Lenin, kerajaan yang memerintah secara sepihak perlu mengambil alih seluruh faktor pengeluaran. Ia mengagihkan semua kekayaan yang dikumpulkan di kalangan rakyatnya secara sama rata.

Oleh itu, rakyat negara komunis hampir tidak perlu membeli apa-apa. Sebaliknya, mereka diberikan segalanya oleh kerajaan. Dengan begitu banyak perincian yang ketat, tak hairanlah bila komunisme tulen segera menemui kegagalan ketika Lenin menubuhkan negara Soviet. Tak relevan.

Bahkan hakikatnya, selama bertahun-tahun ekonomi Soviet lebih cenderung ke arah bentuk sosialisme yang berpusat, dan bukannya komunisme. Itu pun tetap runtuh kerana keperluan membentuk Federasi Rusia kapitalis yang kita kenali hari ini.

Sebenarnya, golongan Marxis sering menganggap sosialisme sebagai fasa pertama yang diperlukan bagi melengkapkan fasa peralihan sistem dan pemikiran dari kapitalisme ke komunisme.

Marx dan Engels sendiri tidak pernah secara konsisten atau menerangkan perbezaan komunisme dari sosialisme dengan lebih jelas, yang akhirnya menyumbang kepada kekeliruan secara kekal di antara kedua istilah politik tersebut.

Dalam komunisme, tidak ada hak pemilikan harta persendirian. Semua harta dan tanah adalah dimiliki secara bersama (komunal), dan setiap individu haruslah mendapat bahagian berdasarkan apa yang mereka perlukan.

Kerajaan pusat yang kuat atau biasanya dirujuk sebagai ‘negara’ akan mengendalikan segala aspek pengeluaran ekonomi, dan menyediakan keperluan asas kepada rakyat, termasuklah makanan, perumahan, rawatan perubatan dan pendidikan.

Sebaliknya dalam sosialisme, individu masih ada hak memiliki harta persendirian. Tetapi, industri pengeluaran, atau alat utama untuk menjana hasil kekayaan harus dimiliki dan diuruskan secara komunal oleh pihak kerajaan yang dipilih secara demokratik.

Perbezaan lain adalah cara untuk mencapainya. Dalam komunisme, revolusi bersenjata yang penuh keganasan berdarah di mana golongan pekerja bangkit menentang kelas pertengahan dan kelas atasan dianggap sebagai babak yang tak dapat dielakkan demi membentuk sebuah negara komunis.

Revolusi pertama yang dilaksanakan oleh pendokong ideologi berorientasikan rakyat kelas bawahan ini adalah Revolusi Rusia yang dilancarkan oleh Vladmir Lenin pada tahun 1917.

Negara kita pernah menghadapi zaman darurat sebanyak dua kali iaitu Darurat Malaya pada tahun 1948–1960 dan Insurgensi Komunis pada tahun 1968–1989 kerana Parti Komunis Malaya melancarkan penentangan gerila bersenjata.

Namun Parti Komunis Malaya akhirnya gagal, ini menjadikan Malaysia sebagai satu-satunya negara yang berjaya menundukkan kebangkitan idea komunisme secara ketenteraan dan politik.

Ideologi sosialisme jarang sekali melahirkan pendokong yang berpotensi untuk taksub, dan ia lebih bersifat fleksibel. Pendokongnya lebih cenderung kepada usaha perubahan dan pembaharuan sistem.

Tapi sosialisme yang sebenar akan melaksanakan perubahan ini melalui proses demokrasi di dalam struktur sosial dan politik yang sedia ada, mereka tidak perlu menjatuhkan struktur itu sekiranya tiada keperluan.

Bahkan, ada beberapa prinsip sosialisme yang diterima untuk diaplikasikan oleh banyak negara walaupun negara itu berorientasikan sistem kapitalisme. Dan komunisme yang wujud hari ini adalah inovasi dari idea Lenin, bukan Karl Marx.

Ciri-ciri sosialisme ini boleh dilihat di negara kita melalui program-program kebajikan yang berasaskan hasil pulangan cukai secara terus kepada rakyat.

Contohnya semasa zaman pemerintahan Dato’ Seri Mohd Najib Tun Razak, zaman di mana beliau amat terkenal dengan program-program ‘cash handout’ terus kepada rakyat yang dari golongan B40.

Mungkin inilah sebahagian dari ‘fasa perjalanan menggantikan kapitalisme dengan komunisme’ seperti yang disimpulkan oleh pemikir sosialis terdahulu, tapi negara kita hanya melaksanakannya untuk menampung keperluan golongan tidak berkemampuan.

Dan mungkin kita belum bersedia untuk menerima atau mencapai tahap ‘sifar kemiskinan’, bahkan sistem ini yang diterapkan di negara-negara komunis sendiri masih gagal mencapai tahap sifar kemiskinan.

Dalam penulisannya pada tahun 1875, Critique of the Gotha Program, Karl Marx meringkaskan idea komunis melalui falsafah ini:

“Dari semua orang mengikut kemampuan masing-masing, kepada semua orang mengikut keperluan masing-masing.”

Sebaliknya, sosialisme pula lebih didasarkan kepada idea yang menganjurkan individu yang diberikan pampasan berdasarkan sistem meritokrasi, iaitu mengikut nilai sumbangan mereka secara individu terhadap ekonomi.

Demokrasi sosial, salah satu struktur sosialisme moden, lebih menumpukan usaha mencapai reformasi sosial dan mengagihkan kekayaan kepada rakyat melalui proses demokrasi. Kerana itu sosialis demokratik boleh meraikan keberadaan bersama dengan ekonomi pasaran bebas yang kapitalis.

Di bawah pimpinan Vladimir Lenin, gerakan Bolshevik mempraktikkan teori Marxisme dengan melancarkan Revolusi Rusia 1917 yang menggulingkan pemerintahan monarki Empayar Rusia.

Revolusi ini menjadi batu asas kepada pembentukan sebuah negara dengan sistem pemerintahan sosialis-komunis yang pertama di dunia. Komunisme kekal di negara Republik Sosialis Kesatuan Soviet sehinggalah kejatuhannya pada tahun 1991.

Hari ini, ‘komunisme’ masih wujud di Republik Rakyat China, Cuba, Korea Utara, Laos dan Vietnam — walaupun pada hakikatnya, sebuah negara komunis yang benar-benar mempraktikkan sistem komunisme yang sebenar adalah tidak pernah wujud.

Bahkan idea-idea komunisme turut gagal kerana berhadapan dengan pelbagai budaya setempat yang adakalanya tidak sesuai untuk dilaksanakan sistem komunis. Contohnya, Indonesia dan Malaysia.

Kerana cabaran menghadapi budaya setempat inilah yang melahirkan lebih banyak kelompok komunis-sosialis berkiblatkan individu pemimpin, muncul lah istilah-istilah seperti Marxisme, Leninisme, Stalinisme, Maoisme, dan banyak lagi.

Negara-negara yang disebut itu diklasifikasikan sebagai negara komunis kerana kerajaan pusat akan mengawal seluruh aspek sistem ekonomi dan politik secara autokratik. (Korea Utara telah menukar istilah ideologi / sistem politik pemerintah negara mereka kepada nama ‘Juche’)

Tetapi semua negara ini tidak pernah berjaya mencapai matlamat yang mahu menghapuskan kapitalisme, sistem pemilikan harta secara persendirian atau menghapuskan jurang kelas masyarakat.

Apatah lagi di abad ke-21 ini sudah tiada pemerintah imperialis yang perlu ditumbangkan untuk mencapai ideologi komunis yang sebenar, mereka gagal menghapuskan jurang antara orang kaya dan orang miskin kerana negara komunis itu sendiri menjadi imperialis hari ini.

Sama seperti komunis, tidak ada mana-mana negara yang mencapai matlamat sosialisme yang tulen. Negara-negara yang dianggap sebagai negara sosialis seperti Norway mempunyai sektor kapitalis yang berjaya dan mengikut dasar yang sebahagian besarnya selaras dengan demokrasi sosial.

Kebanyakan negara-negara Eropah dan Amerika Latin meraikan dan menganjurkan program sosialis seperti pendidikan percuma, rawatan dan penjagaan kesihatan bersubsidi dan mereka melahirkan para pemimpin sosialis yang dipilih melalui kertas undi dengan tahap kejayaan yang berbeza.

Di Amerika Syarikat, sosialisme dari segi sejarahnya tidak menikmati kejayaan yang ketara sebagai sebuah gerakan politik. Titik kemuncak politik sosialis Amerika adalah pada tahun 1912.

Ia merupakan tahun di mana pemimpin Parti Sosialis, Eugene Victor Debs meraih sebanyak 6% undi sebagai calon pemilihan Presiden Amerika Syarikat. Beliau telah menjadi calon presiden sebanyak lima kali. Dan itulah pencapaian sosialis yang paling cemerlang dalam politik Amerika.

Tetapi pada masa yang sama, program-program di Amerika Syarikat yang pernah dianggap sebagai program sosialis, seperti Medicare (sejenis program insurans kesihatan) dan Akta Jaminan Sosial, telah diserap sebagai sebahagian daripada cara hidup di Amerika hingga ke hari ini.

Democratic Socialist, sebuah gerakan politik Amerika Syarikat yang sedang berkembang berada di antara titik tertentu yang memisahkan demokrasi sosial dengan komunisme.

Seperti pendokong komunis, pendokong sosialis demokratik percaya bahawa golongan pekerja harus mengawal sebahagian besar alat pengeluaran, dan tidak tunduk pada kehendak pasaran bebas dan kelas kapitalis.

Tetapi mereka tetap berpegang kepada falsafah bahawa halatuju idea sosialisme mereka mestilah dicapai melalui proses demokrasi, bukannya revolusi.

Sebenarnya, komunisme tidak pernah berfungsi dengan baik selama ia wujud. Boleh dikatakan satu-satunya negara komunis yang berjaya secara praktikal adalah negara Cuba, tetapi negara pulau kecil itu pun perlahan-lahan memeluk kapitalisme hari ini.


Kenapa Lanun Pakai Penutup Mata Sebelah?

Zaman dulu aktiviti lanun memang lasak sampai pihak kerajaan Eropah sakit kepala kerana aktiviti perdagangan terjejas. Kalangan lanun dengan berani merampas kapal perang berteknologi yang digunakan untuk meneruskan aktiviti lanun.

Akan tetapi, sedar tidak, ramai lanun mengenakan penutup mata (eyepatch) seolah-olah mereka terkena penyakit buta sebelah mata. Namun nampaknya ada penjelasan saintifik yang mewajarkan budaya lanun ini.

Teknologi perkapalan terdahulu bergantung pada angin dan kayu pendayung, kadangkala ombak. Berbeza dengan kelasi, para lanun hidup dan mati di laut. Jadi mereka meluangkan masa terlalu lama mengharungi pagi, petang dan malam dengan cahaya semulajadi.

Hari ini kapal sudah lengkap dengan elektrik yang menyalakan ruangan. Tetapi zaman dulu, lilin dan pelita perlu digunakan secara cermat kerana kesilapan kecil boleh membunuh.

Terlalu lama hidup dalam gelap boleh memberi kesan pada mata. Lanun pun mengambil giliran, iaitu bekerja waktu siang atau berjaga malam ikut kata nakhoda. Malam biasanya ada kapal yang lalu lalang.

Jadi tidak kira waktu, mesti ada orang menjadi mata anak kapal. Dan mata-mata kapal wajib ada mata yang berfungsi dengan baik.

Tiba saja masa, mereka perlu bertempur untuk rampas kapal. Tidak kira siang atau malam, cahaya adalah segalanya. Untuk memulakan usaha rampasan, lanun akan menghampiri kapal sasaran.

Selepas mematahkan sistem pertahanan berjarak (ranged defense), lanun akan naik menyerbu dan bermain pedang dengan anggota-anggota kapal sasaran.

Kalau serang waktu siang, serbuan memang senang. Nampak habis segalanya. Malam pun sama, mesti ada cahaya yang menerangi kegelapan. Tetapi pertempuran takkan habis di bahagian atas kapal (top deck).

Lanun mesti kena turun ke dalam kapal, yang dipadam segala lilin dan pelita sebagai strategi.

Anggota-anggota dalam kapal ini sudah biasa bergelap. Lanun pula tiba-tiba baru turun. Jadi mata mereka perlu menyesuai dengan keadaan baru (Mitchell, 2013).

Penutup Mata Mempercepat Penyesuaian

Lanun semasa menyerbu akan mengenakan penutup pada mata kiri (atau kanan). Jadi mata tersebut sudah biasa bergelap.

Apabila turun ke bahagian dalam kapal, mereka sekadar tukar tempat penutup mata. Kalau mata kiri asalnya ditutup, mereka tukar ke mata kanan pula. Kerana mata kiri sudah biasa bergelap.

Turun ke bahagian dalam kapal, mata kiri sudah sesuai dengan kegelapan (Caruso, 2007). Secara saintifik, mata kiri sudah visually adapted untuk lihat dalam gelap.

Namun, saya sebagai penulis wajib berlaku jujur pada pembaca. Penggunaan penutup mata terbukti secara saintifik membantu lanun.

Tetapi bukti ini tidak boleh diambil sebagai faktor mutlak tentang kenapa lanun mengenakan penutup mata.

Mungkin ada sebab lain, seperti pembudayaan bahawasanya seseorang itu bukan lanun jika tidak pakai penutup mata.

Teori ini bukan suatu hipotesis kosong. Ia berasas, cuma dengan kemajuan elektrik penggunaannya sudah tidak diperlukan. Anggota-anggota tentera moden pun sudah tidak perlu bergantung pada mata kasar untuk menyerang kapal musuh.

Sekarang sudah ada teknologi night vision goggles yang membolehkan anggota tengok dalam gelap dengan risiko jika tiba-tiba ada suar terang yang boleh membutakan mata.

Tambah pula zaman sekarang rampasan kapal dibuat secara terhad pada gerombolan tertentu sahaja. Jadi penggunaan penutup mata wajar dianggap sebagai teori berasas sahaja… bukan penentu mutlak yang menokhtahkan suatu kepastian.

RUJUKAN:

Caruso, R. (2007, Ogos 13). Why does it take so long for our vision to adjust to a darkened theater after we come in from bright sunlight? Scientific American.

Mitchell, H. (2013, April 8). Burning Question. The Wall Street Journal.


Nirvana: Kisah Kegemilangan, Kematian Dan Legasi

Nirvana dianggap kumpulan alternatif rock yang paling berpengaruh dalam sejarah. Mereka telah membina empayar dengan muzik mereka sendiri.

Ideologi muzik yang lebih kepada undeground ini akhirnya dibawa masuk ke dunia maintsream oleh Kurt Cobain dan rakan-rakannya.

Awalnya mereka sendiri tidak mampu memberitahu apa jenis muzik yang mereka mahu bawakan. Mereka juga dilabel tak ubah seperti sebuah kumpulan Pop Rock yang memasukkan elemen metal.

Sememangnya mereka adalah kumpulan yang banyak rona di dalam muzik mereka berunsurkan grunge. Satu bunyi muzik alternatif yang lazy sound dengan vokal macam nak tak nak jer nyanyi.

Kurt Cobain terlalu banyak pengaruh dalam muzik termasuk Soundgarden. Nirvana telah menjadi satu platform yang menterjemahkan muzik yang mereka suka kepada bunyi mereka sendiri dengan konsep melodik.

Mereka juga telah menaikkan muzik indie dan imej anti-rocks star. Naskah In Utero adalah gambaran jelas apa yang mereka mahu hidangkan kepada audien.

Dan harus diakui, Nirvana telah banyak bergantung kepada imej front man mereka, Kurt Cobain.

#BERMULANYA…

Segalanya bermula pada sekitar 1985 di mana, Kurt Cobain telah bertemu dengan Chris (Krist) Novoselic di Aberdeen. 2 rakan ini sangat berbeza.

Novoselic adalah seorang remaja yang dari keluarga yang stabil. Cobain pula ada banyak ‘bintik’ hitam dalam sejarah hidupnya dengan impak perceraian ibu bapanya ketika dia baru berusia 8 tahun.

Selepas perceraian itu, Cobain tidak tentu arah, dia duduk dengan dengan beberapa saudara-mara dia.

Dalam pada seorang remaja yang mencari kebahagiaan dan merindui ibu dan ayahnya, Cobain banyak menyendiri dan mendengar muzik The Beatles dan juga rock keras seperti heavy metal.

Beliau semakin serius dengan muzik dan beliau kemudian lebih banyak mendengar muzik punk. Beliau bertemu dengan kumpulan Melvins, sebuah kumpulan punk rock di Olympia yang bergerak undeground.

Selepas berkenalan dengan beberapa band punk rock, Cobain akhirnya menjadi musician untuk beberapa band temasuk Fecal Matter.

#NOVOSELIC DAN KURT

Hubungan rapat dia dengan bassist Melvins, Buzz Osborne telah membawa kepada pembentukan identiti muzik Kurt Cobain dan inilah punca kepada pertemuan beliau dengan Chris Novoselic.

Mereka berdua menubuhkan band yang digelar Stiff Woodies, dengan Kurt Cobain bermain drums, Novoselic pula bermain bass. Mereka menjemput ramai vokalis dan gitaris utama untuk persembahan mereka.

Namun selepas itu, Cobain telah menjadi gitaris dan vokalis. Mereka menukar nama band kepada Skid Row, bergabung dengan drummer Aaron Burkhart.

#LAHIRLAH NIRVANA

Pada 1986, Buckhart meninggalkan Skidrow dan digantikan oleh Chad Channing. Akhirnya pada 1987, mereka bertiga memutuskan yang kumpulan mereka diberikan nama Nirvana. Nama yang akan mengubah hidup Kurt Cobain dan rakan-rakannya 360% selepas ini.

Mereka aktif melakukan persembahan di sekitar Olimpia. Imej macho Cobain dengan gaya lebih santai menjadi kegilaan gadis-gadis di sekitarnya. Ia berbeza dengan imej rockers yang lain termasuk punk rock yang lain.

Selepas menawan Olimpia, mereka berjaya merakamkan 10 demo tape. Mereka akhirnya ditandatangani oleh Jonathan Poneman yang menjadi label penaung band mereka selepas itu.

Pada 1988, Nirvana telah memulakan kerjasama dengan Poneman dengan terbitnya single Love Buzz.

Ia telah diberikan sambutan hangat. Nirvana kemudian menerbitkan album Bleach dan menjadi lagu-lagu dalam album tersebut telah diputarkan di radio serta di kolej.

Ia petanda yang kumpulan ini adalah kumpulan yang menarik perhatian remaja ketika itu.

Mereka melakukan beberapa siri jelajah promosi album ini dan berjaya terjual sebanyak 35,000 salinan. Mereka mulai mendominasi saluran radio kolej.

Ketika ini mereka juga ada Jason Everman yang menjadi gitaris kedua. Tetapi Everman terpaksa meninggalkan Nirvana untuk menyertai Soundgarden dan kemudiannya Mindfunk.

#GROHL LENGKAPKAN THE BEST LINE UP

Nirvana kemudian melepaskan beberapa single yang juga menjadi perhatian ramai. Selepas itu, Nirvana mendapatkan khidmat Dave Grohl bekas ahli kumpulan Scream.

Grohl telah menjadi drummer Nirvana. Mereka bekerja keras untuk album baru. Pada September 1991, Nirvana mengeluarkan album Nevermind.

Tanpa berlengah mereka meneruskan strategi yang sama dengan jelajah album yang berterusan. Hasilnya album ini berjaya dijual lebih 100,000 salinan pada beberapa bulan pertama.

Dilaporkan, mereka gagal menampung permintaan lebih 50,000 lagi ketika itu. Ini kerana mereka tak menyangka yang album ini laku.

Beberapa lagu mereka telah berjaya menjadi hits terutama sekali Smells Like Teen Spirit. Lagu yang menjadi karya paling signifikan kepada mereka.

#SMELLS LIKE TEEN SPIRIT

Lagu ini membawa Nirvana jauh termasuk undangan melakukan persembahan live di MTV. Jackson Juan memberikan ‘boost’ terbesar kepada kumpulan ini.

Smells Like Teen Spirit telah menendang lagu Dangerous – Michale Jackson daripada takhta carta Bilboard. Ia juga menguasai British Top Ten.

Album Nevermind dianugerahkan tripple plantinum. Ia telah menjadi medium terkuat menarik lebih ramai pengikut baru band ini dari USA dan dari seluruh dunia.

Nirvana meningkat sangat mendadak. Setiap aksi mereka di pentas menjadi perhatian. Undangan tak putus-putus. Cobain akhirnya berkahwin dengan Courtney Love yang merupakan ketua kumpulan rock/foxcore band, Hole.

#KEGEMILANGAN DAN DADAH

Selepas perkahwinan ini, Cobain dan Love telah berhadapan dengan masalah dadah dan ketagihan. Banyak persembahan Nirvana dibatalkan termasuk tour yang besar.

Cobain kemudian memberitahu yang beliau terpaksa mengambil banyak ubatan kerana ada masalah sakit usus yang kronik.

Sakit beliau ini telah membuatkan Cobain masuk hospital ketika di Belfast selepas malam konsert di sana.

Cobain dan Love dituduh oleh Vanity Fair telah mengambil heroin ketika Love sedang mangandung. Pasangan ini mahu menyaman penerbit artikel tersebut.

Courtney Love kemudiannya telah melahirkan anak perempuan yang sihat pada 18 Ogos 1992 diberikan nama Frances Bean Cobain.

Tidak lama selepas itu, Kurt Cobain dan Courtney telah berdepan dengan perundangan untuk hak penjagaan anak.

Badan kebajikan kanak-kanak di LA telah menuduh pasangan ini tidak layak untuk menjaga anak mereka kerana masalah ketagihan dadah seperti yang ditulis oleh Vanity Fair.

Namun pasangan ini berjaya mempertahankan hak penjagaan anak mereka pada 1993.

#KURT COBAIN SEMAKIN KRONIK

Selepas beberapa masalah melanda Kurt Cobain dengan masalah kesihatan beliau, Nirvana tidak dapat meneruskan rakaman album susulan selepas Nevermind seperti yang mereka rancang.

Mereka awalnya merancang menerbitkan album baru pada 1992. Tetapi ia gagal. Mereka akhirnya menerbitkan album kompilasi Incesticide pada 1992. Album ini juga larus dan berada dalam top 40 du USA dan top 15 di UK.

Nirvana kemudian memutuskan untuk bergabung dengan penerbit Steve Albini untuk album baru mereka. Kontroversi melanda dan membuatkan album baru mereka juga lambat untuk diterbitkan.

Pada April 1993, Cobain dilaporkan telah mengurung dirinya di dalam bilik mandi dan cuba membunuh diri.

Cobain melawan masalah itu namun tidak lama selepas itu berita ketagihan ini keluar lagi.

Tidak lama selepas itu, Cobain dilaporkan mengambil dadah sehingga overdose ketika di New Music Seminar di New York Roseland Ballroom pada Julai 1993.

#IN UTERO

Selepas beberapa kontroversi hak label, Nirvana mengeluarkan album In Utero pada September 1993. Ia mendapat respon positif daripada media dan pengkritik. Mereka menjelajah seluruh USA bersama-sama dengan gitaris undangan Pat Smear.

Memang sudah dijangka album ini akan laris kerana populariti Nirvana ketika itu terlalu kuat. Kisah kontroversi Kurt Cobain turut antara faktor kerana peminat sentiasa resah takut Nirvana ini berkubur awal.

Mana taknya, imej Cobain membuatkan Nirvana digam beberapa penaja dan penganjur konsert.

Pada akhir 1993, mereka telah merakamkan live album Nirvana: MTV Unplugged in New York. Cobain sangat komited dengan persembahan ini lebih daripada persembahan lain.

Beliau sangat cerewet dalam soal bunyi unplugged. Cobain tidak mahu album unpglugged ini hanya pada nama. Beliau sendiri selalu mengkritik beberapa persembahan unplugged menggunakan effect gitar rock yang melampau.

Cobain beberapa kali meminta Grohl jangan mengetuk dram terlalu kuat yang akhirnya membawa kepada penggunaan brush oleh Grohl yang sukar mengawal ketukan beliau.

Cobain menggunakan effect gitar paling minima dengan konsep pentas yang beliau mahukan.

Apa yang digambarkan oleh Cobain dari segi tata rias pentas sudah menunjukkan perasaan beliau yang penuh dengan kecelaruan dan tekanan.

Pentas dihiasi dengan lilin hitam dan bunga teratai putih seperti majlis pengkebumian.

Selepas Tour USA, mereka melakukan Tour Eropah pada Februari 1994.

Tamat persembahan di Rome, Cobain telah meminta untuk bercuti di sana beberapa hari dengan isterinya.

Sekali lagi, Kurt Cobain dilaporkan cuba membunuh diri dengan mengambil berlebihan ubat penenang rohypnol dengan champagne. Isterinya bangun pada awal pagi 4 Mac 1994 lalu mendapati Cobain terlantar dan cuba membunuh diri.

Baki jelajah mereka dibatalkan serta-merta. Beberapa media melaporkan Cobain bukan mahu membunuh diri kerana overdose itu adalah satu ‘kemalangan’.

Sebaliknya di kem Nirvana, mereka ada bercerita tentang Kurt Cobain ada meninggalkan nota bunuh diri ketika itu. Ia tidak dihebohkan kepada umum.

Cobain telah pulang ke Seattle dan berita tentang masalah mental beliau mulai menjadi topik di media cetak.

#TERKUBUR DI SEATTLE

Kurt Cobain akhirnya memutuskan untuk pulang ke Seattle dah berehat di sana. Sekali lagi dia cuba membunuh diri dengan mengurung dirinya di dalam bilik mandi. Polis berjaya menenangkan Cobain.

Pihak pengurusan Nirvana telah memberikan sokongan dengan menghantar Cobain ke Exodus Recovery Center di L.A. Tetapi dia melarikan diri untuk pulang ke rumahnya di Seattle.

Pada 5 April 1994, dia telah menembak dirinya di kepala. Namun mayatnya hanya ditemui pada 8 April 1994 oleh juruelektrik. Ibunya membuat laporan polis tentang kehilangan anaknya pada 4 April 1994.

#KEMATIAN NIRVANA DAN LEGASI

Album MTV mereka hanya dapat dikeluarkan pada akhir 1994. Grohl menyifatkan ia adalah penerbitan album yang penuh ‘kesakitan’ oleh dia dan Novoselic.

Album itu menjadi hits dan terjual habis. Itulah buah tangan terakhir Cobain untuk peminat beliau.

Selepas perginya Kurt Cobain, Grohl dan Novoselic telah menamatkan era Nirvana. Yang tinggal hanyalah legasi.

Grohl tidak mahu mencari pengganti Kurt Cobain kerana bagi beliau, Nirvana ada Kurt Cobain, matinya Cobain bermaksud matinya Nirvana.

Grohl yang masih banyak lagu mahu dirakamkan dengan Kurt Cobain telah menubuhkan Foo Fighter. Pada awalnya rumors mengaitkan Novoselic akan menyertai beliau, ianya tidak benar.

Pada akhir 90-an, Novoselic telah mencadangkan untuk menerbitkan album yang memuatkan beberapa lagu Nirvana yang sudah dirakamkan tetapi tidak dikeluarkan.

Ia berhadapan dengan masalah hak cipta. Akhirnya Novoselic, Grohl dan balu Kurt Cobain, Courtney Love berjaya mendapatkan hak untuk menerbitkan With The Light Out pada 2004.

Itulah kisah Nirvana dibawa pergi oleh Kurt Cobain. Yang tinggal hanyalah legasi. Mereka telah menjadi antara kumpulan alternative rock paling berpengaruh sepanjang zaman.

Top 3 songs favorite kau orang daripada Nirvana?


Gerakan Renaissance Terawal di Eropah

Renaissance tidak muncul selewat yang kita jangkakan. Walaupun Renaissance dirujuk pada gerakan intelektual yang mencapah seluruh Eropah, tetapi gerakannya mula tercetus seawal di Itali. Kelompok terawal yang mencetuskan Renaissance adalah kelompok Humanis. Matlamat utama Humanis adalah untuk mengembalikan semula kegemilangan tertinggi yang pernah dicapai oleh manusia. Menurut pengetahuan mereka adalah untuk mengembalikan semula katamadunan Yunani dan Rom tetapi dengan cara yang lebih moden dan sesuai dengan keadaan tempatan. Kegemilangan yang dirujuk oleh Humanis adalah bersangkut paut dengan kegemilangan dalam intelektual, seterusnya ia memberikan pengaruh pada peringkat sosial.

Kita telah bagi gambaran awal mengenai aktiviti penemuan dan penterjemahan teks-teks Yunani dan Rom yang memberikan pengaruh pada pelbagai gerakan intelektual awal di Eropah. Apakah yang membezakan antara gerakan intelektual yang berlaku sebelum Renaissance (gerakan Skolastik) dengan gerakan Renaissance?

Kedua-dua gerakan mempunyai capaian dalam pengajian klasik Rom dan Yunani. Gerakan Skolastik hanya menumpukan pengajian mereka pada aspek perbincangan yang selalunya menjadi rujukan dan pelengkap pada falsafah dan pemikiran yang mereka usulkan. Gerakan Renaissance pula menumpukan pengajian tersebut dengan aplikasikannya. Gerakan Renaissance telah memberikan pengaruh dalam bidang seni bina dan keseniaan. Seterusnya dapat dilihat persamaan antara bandar Yunani dan bandar Itali yang telah memberikan dorongan pada politikal teoris untuk membentuk sistem politik yang serupa seperti Yunani.

Dari aspek pengajian, Skolastik lebih menumpukan pengajian mereka dalam bidang falsafah dan metafizik. Gerakan Renaissance pula lebih menumpukan pengajian mereka dalam bidang etika, sastera, retorik, bahasa, sejarah dan pelbagai bidang yang dapat mereka aplikasi dan membentuk dunia yang maju. Walaupun sebenarnya kita nafikan perkembangan falsafah yang dicetuskan oleh gerakan Renaissance.

Perkataan ‘Renaissance’ berasal dari Perancis yang bermaksud ‘kelahiran semula’ atau ‘pembaharuan’. Segalanya bermula daripada seorang individu Itali yang bernama Francesco Petrarch (1304M – 1364M) yang dianggap sebagai pencetus Renaissance. Petrarch merupakan seorang Humanis. Humanis adalah kelompok yang menggerakkan Renaissance.

Petrarch memulakan gerakan mengumpulkan semula karya-karya klasik yang pernah ditinggalkan oleh Rom sejak kejatuhannya. Pengikut-pengikut Petrarch telah menjejak kembali manuskrip-manuskrip dan teks klasik. Mereka telah pergi ke perpustakaan-perpustakaan dan biara-biara yang telah lama ditinggalkan. Mereka telah menuju ke Konstantinopel untuk mendapatkan kembali serpihan-serpihan karya ilmuan Yunani. Karya-karya tersebut merangkumi pelbagai bidang yang pernah dicapai oleh Rom dan Yunani seperti sains, falsafah, sastera, etika, muzik, seni dan lain-lain. Ketika Konstantinopel ditakluk pada tahun 1453M oleh Empayar Uthmaniyyah, terdapat warga Byzantine yang lari membawa karya-karya klasik tersebut ke Itali. Antara contoh terbaik adalah, sebanyak 238 manuskrip dibawa dari Byzantine. Dalam 238 itu termasuklah karya asing Sophocles, Euripides dan Thucydides.

Manuskrip-manuskrip tersebut telah disalin semula, diterjemah, disyarah dan ditunjukkan kepada rakan-rakan terdekat, lalu disebarkan kepada orang awam. Kemunculan teknologi percetakan tidak lama selepas itu, telah meningkatkan kadar sebaran dengan lebih luas dalam tempoh masa yang singkat. Mereka telah menubuhkan akademi untuk mengajar karya-karya itu.

Selain Humanis, sebab lain kemunculan awalnya di Itali adalah peranan bangsawannya. Setelah peristiwa ‘Black Death’ yang akan kita jelaskan pada bab akan datang, Itali telah menjadi wilayah yang paling urban di Eropah.

Itali cuba menghidupkan kembali sistem kemajuan Rom iaitu memusatkan kembali sistem sosial dan meninggalkan feudalism. Kebanyakan wilayah-wilayah (saya tidak gunakan ‘negara’ atas sebab sistem negara itu belum meuncul hinggalah abad ke-18) Eropah di luar Itali, bangsawannya masih mengamalkan feudalism dan sistem kewangan mereka bergantung pada tanah yang diusahakan. Kita akan jelaskan pada bab akan datang mengenai feudalism. Itali pula, telah mula mengamalkan sistem kewangan berbentukan perbankan. Antara keluarga yang menguruskan sistem perbankan ini adalah keluarga Medici yang agak terkenal di seluruh Eropah. Dorongan hal ini kerana pengaruh gerakan Humanis serta kesedaran bangsawan. Bangsawan telah melabur harta mereka dalam gerakan pembaharuan ini.

Kuasa Gereja telah membantutkan aktiviti kelimuan di sekolah-sekolah dan universiti seperti menghadkan subjek-subjek tertentu serta golongan yang boleh mendapatkan pendidikan. Di Itali, kuasa Gereja agak lemah, maka kuasa sekular (bangsawan) agak kuat. Tambahan pula, pengawasan daripada Gereja juga agak lemah dan universiti-universiti di Itali lebih bebas dalam pengajiannya. Malah, walaupun Paus berpusat di Itali, kuasanya hanya setakat pada aspek moral.


Bahasa Melayu Lingua Franca Agama Buddha

Semasa zaman kegemilangan ajaran Buddha di rantau Asia Tenggara, bahasa Melayu turut memainkan peranan yang penting di dalam perkembangan ajaran Buddha.

Mengikut Aurora Roxas-Lim (1973), kajian yang dilakukan oleh Louis-Charles Damais menunjukkan bahawa bahasa Melayu Kuno merupakan antara bahasa perantara yang utama yang digunakan oleh sarjana dan penganut Buddha di Srivijaya.

Sarjana-sarjana Buddha, selain daripada menguasai bahasa Sanskrit dan bahasa Pali, mereka turut menguasai bahasa Melayu kuno dan menggunakan bahasa ini sebagai bahasa pertuturan seharian semasa pengajian mereka di Srivijaya.

Perkara ini amat menarik untuk diperhatikan kerana di rantau Asia Tenggara, terutamanya di Srivijaya, sarjana-sarjana yang berkumpul di sini terdiri daripada pelbagai bangsa dan berasal daripada pelbagai negara.

Bayangkan, sarjana-sarjana Buddha yang terkenal seperti I Tsing (635M-713M) yang berasal dari China, Vajrabodhi (671M-741M) yang berasal dari Sri Lanka dan Atisa (982M-1054M) yang berasal dari Bengal pernah menggunakan bahasa Melayu semasa persinggahan mereka di Srivijaya!

Penemuan inskripsi-inskripsi seperti inskripsi Talang Tuwo, Kedukan Bukit dan Telaga Batu di Sumatera mengesahkan lagi pengunaan bahasa Melayu sebagai medium penyebaran agama Buddha.

Di dalam inskripsi Talang Tuwo (684M) sebagai contoh, terdapat beberapa elemen ajaran Buddha dipahat di dalam inskripsi tersebut. Antaranya ialah perintah supaya mematuhi tiga ‘ratna’ (The Three Jewels of Buddhism: Buddha, Dharma dan Sangha), seruan supaya menjadikan ‘Mahasattva’ sebagai suri teladan dan pengharapan supaya sekalian manusia berjaya untuk mencapai ‘bodhi’ atau pencerahan.

Dua contoh di atas sudah cukup untuk membuktikan bahawa bahasa Melayu telah menjadi bahasa perhubungan antarabangsa lebih awal daripada penubuhan kerajaan Melaka dan bahasa ini telah lama diangkat menjadi bahasa ilmu pengetahuan yang utama sebelum kedatangan Islam ke Asia Tenggara.

Pencapaian hebat bahasa ini kemudiannya diteruskan semasa pemerintahan kesultanan-kesultanan Melayu dan sepatutnya boleh ditingkatkan lagi selepas pembentukan Malaysia pada zaman moden. -FM

Rujukan:
1) Buddhism in Early Southeast Asia: A Contribution to the Study of Cultural Change oleh Aurora Roxas-Lim
2) The Buddhist-Hindu Divide in Premodern Southeast Asia oleh John Miksic
3) The Indianized States of South-East Asia oleh George Cœdès


Mengenang Kembali 30 Tahun Selepas Tamatnya Pεrang Dingin

Tahun 2021 menandakan genapnya 30 tahun pengakhiran kepada Perang Dingin di antara dua hegemoni besar dunia pada abad yang lalu, iaitu Amerika Syarikat dan Kesatuan Soviet yang berlangsung pada tahun 1947 hingga 1991.

Perang Dingin yang berlaku telah memberikan kesan yang mendalam terhadap pembentukan hala tuju peradaban dunia milenial pada hari ini, yang mana setiap insiden besar yang tercetus di sepanjang era itu telah membentuk pelbagai jenis ‘reaksi’ dan impak.

Ketegangan yang memuncak di antara Amerika Syarikat dan negara-negara Benua Eropah di bahagian barat dengan Kesatuan Soviet dan China yang terletak di bahagian timur, telah membawa kepada pembentukan sebuah organisasi besar dunia yang dikenali sebagai ‘North Atlantic Treaty Organization’ (NATO), pada 4 April 1949.

Selain NATO, Kesatuan Soviet dan beberapa negara di kawasan Benua Eropah Timur pula telah membentuk sebuah lagi koalisi ketenteraan yang dinamakan sebagai ‘Warsaw Pact’, pada 14 Mei 1955. Koalisi yang tumbang pada tahun 1991 ini adalah reaksi balas mereka terhadap blok Barat, selepas Jerman Barat menyertai NATO.

Selain itu, Perang Dingin juga telah mencetuskan beberapa siri Perang Proksi (Proxy War) dan Perang Saudara (Civil War) yang didalangi oleh Amerika Syarikat dan Kesatuan Soviet secara langsung mahupun tidak.

Antara peperangan yang pernah tercetus ketika zaman itu, ialah; Perang Korea (1951-1953), Krisis Cuban (1962), Perang Vietnam (1964-1973), Krisis Congo (1960-1965), Perang Laos (1959-1975), Perang Ethiopia-Somalia (1977-1978), dan pelbagai lagi.

Walau bagaimanapun, tujuan sebenar artikel ini ditulis bukan lah untuk mengimbau kembali zaman Perang Dingin yang terdahulu.

Saya agak tertarik dengan intipati ucapan yang disampaikan oleh Presiden China, iaitu Xi Jinping semasa sesi persidangan ‘World Economic Forum’ (WEF) yang diadakan secara maya, pada 25 Januari 2021.

Menerusi ucapan yang berdurasi selama 24 minit itu, beliau ada menyebut beberapa kali tentang kemungkinan berlakunya ‘Perang Dingin Baharu’ (New Cold War).

Jika diteliti semula bait-bait kata dan intonasi di dalam kerangka ucapan itu, ianya jelas tidak dibuat secara semberono tanpa sebarang agenda, dan ucapan itu tidak pula disampaikan dengan nada yang berbaur provokatif.

Presiden China yang ke-9 itu, dilihat seolah-olah ingin membentuk sebuah naratif yang baharu, dengan menyelar dan menyindir beberapa tindakan serta polisi yang diambil oleh sesetengah blok kuasa, tanpa menyebut mana-mana negara atau pemimpin secara spesifik.
Yang mana, kata beliau; tindakan yang telah diambil oleh sesetengah negara ke atas China dilihat agak ‘keras’ dan beliau menganggap tindakan itu sebagai suatu tindakan yang membawa kepada perpecahan kesatuan global.

Xi Jinping menerusi ucapannya turut menyebut; “To build small circles or start a new cold war, to reject, threaten or intimidate others, to wilfully impose decoupling, supply disruption or sanctions, and to create isolation or estrangement will only push the world into division and even confrontation”.

Dalam pada itu, Xi Jinping turut menyeru agar kesemua negara-negara anggota ekonomi dunia untuk membina sebuah ekosistem ekonomi yang terbuka (open world economy), dengan mengamalkan dasar dan nilai yang bersifat multilateral, khususnya melibatkan urusan perdagangan.

Beliau juga berharap agar apa jua bentuk diskriminasi dapat segera dihapuskan, baik dari segi penetapan piawaian (standard), peraturan, sistem, termasuk penghapusan ‘tembok penghadang’ (barriers) yang mampu menghalang kelancaran aliran perdagangan, pelaburan dan pertukaran teknologi.

Cumanya, agak ironi sedikit apabila mendengar ucapan yang pada hemat saya, memiliki sebegitu banyak nilai positif. Ucapan ini terbit dari mulut seorang pemimpin yang datang dari sebuah negara maju, yang agak terkenal dengan pengamalan dasar ‘diskriminasi’.

Semua orang sedia maklum tahu, bahawasanya negara itu sedang terlibat dengan beberapa aktiviti mendiskriminasi sesebuah etnik minoriti Islam. Mereka juga gigih menekan sebuah masyarakat sivil yang enggan tunduk menerima falsafah ‘komunis’ atau ‘undemocratic’ bawaan mereka.

Mereka juga sedang giat menceroboh sebahagian besar wilayah lautan yang dimiliki secara bersama oleh beberapa negara kecil seperti Malaysia, Filipina, Brunei dan Vietnam, yang mana pemilikan lautan ini dijamin menerusi ketetapan ‘Exclusive Economic Zone’ (EEZ) dan disokong oleh sistem perundangan laut antarabangsa.

Apakah intipati ucapan itu hanya lah satu lagi retorikal yang tipikal dari sesebuah negara kuasa besar dunia?

Kita cukup sedar bahawa, kuasa besar sememangnya memiliki kemampuan untuk ‘memanipulasi’ sistem perundangan antarabangsa demi menjamin kepentingan dan kelangsungan hidup mereka. Itu lah yang kita takrifkan sebagai hipokrasi.

Sama-sama kita nantikan apa reaksi balas dari Amerika Syarikat yang dipimpin oleh Presiden baharu. Semoga semuanya baik-baik sahaja dan diharapkan agar masyarakat dunia khususnya Malaysia, dijauhkan dari ancaman Peang Dingin.


Kisah Mcdonalds Pertama Di Soviet Union

Apabila Mcdonalds bertindak untuk membekukan operasinya di Rusia angkara negara itu menyerang Ukraine, ratusan penduduk mula bersesak-sesak ke restoran makanan segera itu sebelum ditutup.

Jangan terkejut situasi ratusan penduduk bersesak-sesak mendapatkan Mcdonalds di Rusia bukanlah pertama kali berlaku. Kejadian ini pernah berlaku ketika Mcdonalds pertama kali dibuka di Soviet Union.

Persoalannya macam mana sebuah restoran makanan segera daripada negara musuh boleh memulakan operasinya di Soviet Union?

Semuanya bermula pada tahun 1988 apabila pihak Soviet Union telah memberikan kebenaran untuk Mcdonald’s membuka cawangannya. Namun dua tahun selepas itu barulah Mcdonalds berjaya beroperasi di Soviet Union dengan Dataran Pushkinskaya di Moscow.

Pembukaan Mcdonalds telah disokong oleh dasar perestroika yang diperkenalkan oleh Mikhail Gorbachev bagi mereformasi politik dan ekonomi di Soviet Union.

Tujuan utama dasar ini dimulakan kerana Mikhail Gorbachev ingin melihat Soviet Union maju seperti Jerman, Jepun dan Amerika Syarikat.

Dari situ sedikit demi sedikit, Soviet Union mula mengurangkan kawalan ekonomi dan mula pergi ke pasaran bebas.

Sebaik sahaja Mcdonalds dibuka, restoran makanan segera itu telah diserbu oleh lebih 30 ribu pengunjung dalam satu hari yang membentuk beberapa kilometer barisan manusia. Hal ini sekaligus menjadikan cawangan di Dataran Pushkinskaya sebagai Mcdonalds paling ramai dikunjungi.

Tindakan ribuan pelanggan yang membanjiri Mcdonalds ketika itu kerana mereka ingin mengetahui apa itu budaya barat.

Ini kerana selama bertahun-tahun mereka telah dihidangkan dengan budaya komunis yang agak keras.

Malah masyarakat Soviet Union ketika itu turut terkejut dengan layanan yang agak bersopan-santun daripada staf Mcdonalds di Dataran Pushkinskaya. Sebelum ini, Soviet Union sangat dikenali dengan layanan yang agak dingin terutamanya di kaunter-kaunter khidmat pelanggan.

Kemasukkan Mcdonalds telah membuatkan masyarakat Soviet Union menerima kejutan budaya lantas menjadi antara salah satu sebab mengapa mereka membanjiri restoran makanan segera itu.

Selain itu, barang-barang daripada Mcdonalds seperti cawan kertas telah dikitar semula oleh masyarakat Soviet Union sebagai cenderamata untuk hiasan.

Apa yang menariknya adalah harga Big Mac di Mcdonald pertama di Soviet Union bersama dengan harga pas bulanan bas. Senang cerita, harganya memang cukup mahal tetapi masyarakat Soviet Union tetap setia beratur untuk mendapatkannya.

Walau bagaimanapun dari satu sudut yang lain, pembukaan Mcdonalds di Dataran Pushkinskaya menandakan bahawa Soviet Union sudah bersedia keluar daripada sistem ekonomi komunis.

Malah ada yang beranggapan Soviet Union hanya akan menjadi komunis dalam pentadbiran sahaja manakala untuk ekonomi, mereka akan pergi kepada pasaran bebas.

Ramalan itu hampir betul apabila 2 tahun selepas Mcdonalds dibuka, Soviet Union telah runtuh setelah presiden Mikhail Gorbachev telah meletakkan jawatan. Secara tidak langsung, beberapa negara yang bernaung di bawah Soviet Union mula mengisytiharkan kemerdekaan.

Rusia pula telah bertukar menjadi sebuah republik persekutuan yang bebas daripada pengaruh komunis. Setahun selepas itu, barulah Mcdonalds kedua dibuka Rusia dan sehingga ke hari ini terdapat lebih 100 cawangan di sana.

RUJUKAN:

Egorov, B. (2019, Januari 29). How the USSR’s first McDonald’s drove Russians crazy. Russia Beyond. Dipetik daripada https://www.rbth.com/history/329911-ussrs-first-mcdonalds


Kenapa Bangsa Memerlukan Negara?

Oleh: John J. Mearsheimer*

Bangsa menginginkan negara untuk dua sebab, yang pertama adalah penentuan nasib sendiri (self-determination). Seperti mana-mana kumpulan sosial yang besar, bangsa lebih suka menjalankan urusan mereka sendiri dan menentukan nasib diri mereka semampu yang mungkin.

Cara terbaik untuk mencapai matlamat tersebut ialah untuk bangsa mengawal institusi politik yang membentuk kehidupan sehariannya. Di dunia moden, ia diterjemahkan dengan memiliki negara sendiri.

Sudah tentu, bukan semua bangsa dapat memenuhi cita-cita ini, dan bangsa-bangsa yang tidak dapat memiliki negara sendiri tidak semestinya akan lenyap. Seperti mana yang dicatatkan oleh ahli falsafah politik Yael Tamir, “Hak untuk penentuan nasib sendiri boleh direalisasikan dalam pelbagai cara: autonomi budaya, autonomi wilayah, persekutuan, dan perikatan (confederation).”

Tetapi dia mengakui bahawa “negara-bangsa tidak dapat dipersoalkan dapat memastikan tahap autonomi nasional seluas yang mungkin dan jangkauan maksimum bagi kemungkinan untuk menikmati kehidupan nasional.”[1] Bangsa mendorong daripada bawah ke atas untuk menubuhkan negara yang mereka boleh kuasai dan jalankan.

Bangsa-bangsa juga mahukan negara mereka sendiri kerana ini adalah cara terbaik untuk memaksimumkan prospek survival mereka. Bangsa menghadapi pelbagai ancaman terhadap kewujudan mereka, bermula dengan sifat intrusif negara moden.

Negara dinasti tidak banyak campur tangan dalam kehidupan seharian orang-orang di dalam sempadannya.

Negara dinasti kebanyakannya mengutip cukai dan mencari sejumlah kecil orang muda yang mungkin akan berkhidmat dalam tentera. Jika tidak, orang-orang kebanyakannya ditinggalkan sendirian di bawah bidang kuasa kebudayaan dan institusi politik tempatan.

Tetapi, ketika mana negara semakin terlibat dalam kehidupan rakyatnya, ia berubah secara drastik. Negara mempunyai insentif yang kuat untuk membentuk rakyatnya ke dalam sebuah budaya tunggal dengan bahasa yang sama dan sejarah bersama.[2]

Dorongan untuk menyeragamkan budaya ini, yang sinonim dengan pembinaan bangsa (nation-building), memberikan bahaya besar kepada mana-mana kumpulan minoriti dalam negara multinasional, hanya kerana majoriti cenderung untuk memastikan budaya bersama (common culture) yang muncul adalah ditakrifkan oleh bahasa dan tradisi mereka sendiri. Budaya minoriti kemungkinan akan diketepikan dan mungkin juga lenyap.

Seperti yang dinyatakan oleh Walker Connor, negara yang terlibat dalam pembinaan bangsa (nation-building) adalah selalunya dalam urusan penghancuran bangsa (nation-breaking) juga.[3]

Cara terbaik bagi bangsa untuk mengelakkan nasib sedemikian adalah untuk memiliki negaranya sendiri. Logik ini menjelaskan mengapa begitu banyak negara multinasional telah pecah berkecai sejak dua abad yang lalu.[4]

Sebab lain mengapa ahli bangsa-bangsa minoriti bimbang mengenai survival mereka adalah bahawa mereka mungkin boleh terbvnuh dalam p3rang saudara. Satu contoh yang baik ialah penghapusan bangsa (genosid) oleh Hutu terhadap Tutsi di Rwanda pada tahun 1994.

Kempen pembvnuhan terhadap kumpulan minoriti mungkin berlaku untuk beberapa sebab. Ia mungkin didorong oleh kebencian terhadap pengaruh golongan minoriti yang tidak seimbang dalam ekonomi, atau minoriti mungkin dilihat sebagai musuh dalam selimut seperti orang Armenia di Turki semasa P3rang Dvnia P3rtama.[5]

Ia Iadalah sentiasa lebih selamat untuk memiliki negara sendiri daripada mendapat hasil buruk imbangan kuasa dalam sebuah negara multinasional yang tidak terkawal.

Akhirnya, survival nasional adalah perkara yang sangat membimbangkan bagi orang-orang jajahan semasa zaman imperialisme, dan ketakutan terhadap penaklukan memainkan peranan penting dalam menyebarkan sistem negara moden di luar Eropah.[6]

Di antara awal abad ke-16 dengan awal abad ke-20, kuasa dunia Eropah mencipta empayar yang meliputi sebahagian besar dunia. Orang pribumi yang ditakluki oleh empayar-empayar yang luas sekali ini sering melihat budaya mereka dirosak teruk oleh kuasa imperial, empayar yang sering membatasi pendidikan penduduk pribumi, memusnahkan ekonomi mereka, mengerahkan anak muda mereka, merampas tanah ladang mereka.,

Bahkan memaksa penduduk asal ke dalam perhambaan virtual (atau perhambaan sebenar). Penduduk tempatan yang didorong oleh golongan elit mereka akhirnya mula melihat diri mereka sebagai bangsa dan memikirkan mengenai penentuan nasib sendiri. Dalam kebanyakan kes, satu-satunya cara untuk mencapai matlamat tersebut adalah melepaskan diri daripada empayar dan menubuhkan negara-bangsa yang merdeka.

Sebab-sebab yang meyakinkan ini bagi sesebuah bangsa untuk menginginkan negara sendiri telah banyak menyumbang kepada pembangunan negara-bangsa. Kebalikannya juga adalah benar: negara-negara dinasti mempunyai sebab yang kuat untuk mengubah diri mereka menjadi negara-bangsa, kerana negara mendapat manfaat besar apabila rakyat mereka diorganisasikan menjadi bangsa.

NOTA

[1] Yael Tamir, Liberal Nationalism (Princeton, NJ: Princeton University Press, 1993), hlm. xiv, 74.

[2] Eugen Weber, Peasants into Frenchmen (Stanford, CA: Stanford University Press, 1976).

[3] Walker Connor, “Nation-Building or Nation-Destroying?,” World Politics 24, no. 3 (April 1972): 319–55.

[4] Ianya adalah jelas daripada buku The Art of Not Being Governed oleh Scott bahawa logik yang sama teraplikasi kepada kelompok-kelompok yang tinggal di luar daripada negara dan berusaha untuk menghindari daripada dimasukkan ke dalamnya. Dia menulis: “Di mana mereka boleh. . . semua negara di rantau ini telah cuba membawa orang-orang seperti itu di bawah pentadbiran rutin mereka, untuk menggalakkan dan, lebih jarang lagi, untuk menegaskan penjajaran bahasa, budaya, dan agama dengan populasi majoriti di teras negara “(ms. 12). Jangkauan negara adalah sangat besar hari ini sehingga sangat sedikit kelompok yang terus hidup di luar daripada negara.

[5] Benjamin A. Valentino, Final Solutions: Mass Killing and Genocide in the 20th Century (Ithaca, NY: Cornell University Press, 2004), hlm. 157–66.

[6] Partha Chatterjee, The Nation and Its Fragments: Colonial and Postcolonial Histories (Princeton, NJ: Princeton University Press, 1993); Partha Chatterjee, The Black Hole of Empire: History of a Global Practice of Power (Princeton, NJ: Princeton University Press, 2012

*John Mearsheimer adalah profesor sains politik di University of Chicago dan pengarang buku The Tragedy of Great Power Politics (W.W Norton, 2001) dan The Great Delusion: Liberal Dreams and International Realities (New Haven, CT: Yale University Press, 2018)

Terjemahan: Muaz Malik

SUMBER:
Diolah daripada The Great Delusion (2018)


Black Shuck: Saka Anjing Hitam Mat Salleh

Legenda dan kisah mitos mengenai hantu Black Dog (Anjing Hitam) kebanyakannya berlaku di Kepulauan British dan di beberapa tempat lain. Walaubagaimanapun, ia lebih menjadi fenomena di Inggeris, tempat yang sangat kaya dengan legenda dan mitos mengenai anjing.

Ciri-ciri utama legenda Anjing Hitam selain daripada muncul di malam hari, ia memiliki akar dari manusia dan sesetengah tempat. Juga, sebagai pembawa petanda kem4tian dengan penglibatan syaitan, makhluk itu digambarkan berwarna hitam. Anjing Hitam dipercayai pernah dilihat di Isle of Man, Brittany, dan Kepulauan Channel.

Kisah mengenai anjing hitam, anjing hantu, atau anjing ner4ka ini wujud di hampir setiap wilayah seluruh dunia. Mungkin perkara pertama yang terlintas di fikiran kita apabila memikirkan tentang anjing hantu yang menakutkan ini adalah imej kej4hatan, petanda kem4tian, atau bahkan anjing berkepala dua iaitu Cerberus dari mitologi Yunani kuno.

Agak masuk akal juga, kerana kebanyakan waktunya makhluk-makhluk misteri ini sering digambarkan sebagai makhluk j4hat, tetapi tahukah anda bahawa kadang-kala mereka juga dilihat sebagai pelindung yang baik?

Populariti legenda haiwan bernama anjing ini tidak mengejutkan lagi, kerana anjing adalah haiwan peliharaan yang menjadi pilihan utama manusia, hubungan di antara manusia dan anjing boleh dijejak sejauh zaman Paleolitik dan ia berterusan selama ribuan tahun hingga ke hari ini. Bagi legenda anjing hitam, artikel ini akan memberi tumpuan kepada beberapa versi Inggeris yang agak rumit.

Anjing Hitam United Kingdom

Dalam banyak-banyak tempat di dunia ini, Inggeris mungkin merupakan bangsa yang menyimpan paling banyak kisah-kisah legenda, atau penampakan anjing hitam. Di tempat lain pula masing-masing mungkin mempunyai versi kisahnya sendiri, dengan nama yang berbeza juga diberikan kepada legenda anjing hitam, seperti: Black Shuck, Gurt Dogs, Padfoot, Barguest, Harry Hound, Yeth hound, dan the Grim.

Seperti kebanyakan legenda, asal usul hikayat ini juga sukar untuk dibuktikan. Mark Norman, seorang pengkaji yang telah menyelidik legenda anjing hitam di England selama bertahun-tahun, telah menjejaki catatan terawal melalui teks kesusasteraan Inggeris sejak tahun 1127.

Berdasarkan kajian Norman, anjing hitam boleh muncul dalam bentuk yang berbeza, tetapi terdapat beberapa ciri umum dengan semua ciri-ciri ini: mereka adalah makhluk yang sangat besar, dengan bulu lebat yang tidak rata, dan mata besar yang bersinar (biasanya berwarna merah).

Perincian yang berbeza-beza menjadikan anjing itu unik, seperti rantai di leher mereka, badan tanpa kepala, atau bahkan mempunyai wajah manusia.  Beberapa legenda menggambarkan anjing hantu itu besar, bahkan hingga menyamai saiz sebuah rumah, manakala yang lain-lain mendakwa bahawa mereka berjalan hanya menggunakan dua belah kaki belakang mereka seperti manusia.

Binatang buas yang penuh dengan misteri gelap ini terkenal dengan gaya ikoniknya iaitu mereka akan menghilang di sebalik kabus tanpa meninggalkan jejak selepas menakut-nakutkan orang.

Walaupun haiwan ghaib ini sangat kerap digambarkan sebagai makhluk j4hat yang membawa b4la dan nasib malang, anjing hitam juga memiliki konotasi kebaikan – sebagai semangat pelindung yang berdamping dengan satu keluarga atau tempat tertentu, seperti jalan raya misalnya.

Salah satu legenda anjing hantu Inggeris yang paling popular dikatakan telah berlaku di Pasar Bungay di Suffolk. Ia bermula dengan ribut yang kencang melanda pada pagi tahun 1577, sementara para paroki sebuah gereja menghadiri acara bakti Ahad.

Dikatakan mereka disilaukan oleh satu sambaran api, kemudian seekor anjing hitam muncul di gereja sambil berlari-lari dan menimbulkan rasa panik di kalangan hadirin. Anjing hantu itu kemudian telah meragut nyawa dua orang lelaki yang sedang berlutut untuk melaksanakan ibadat mereka, dan menyebabkan ceder4 dan luk4 yang p4rah akibat kebakaran pada hadirin yang lain.

Walaupun anjing itu digambarkan sebagai pembawa b4la dan kem4tian, ada beberapa kisah lagenda yang melibatkan anjing hitam yang baik, seperti yang diceritakan oleh Johnnie Greenwood dari Swancliffe. Lelaki itu diekori oleh seekor anjing hitam ketika berjalan pada waktu tengah malam di hutan. Makhluk itu kekal berada di sisinya untuk mengiringi sehingga dia keluar dari hutan.

Beberapa tahun kemudian, dua orang penjen4yah mengaku bahawa mereka berniat mahu mer0mpak dan membvnuh Johnnie pada malam itu di tengah-tengah hutan, tetapi mereka membatalkan niat j4hat itu setelah menyedari kehadiran seekor anjing hitam yang besar sedang menemaninya.

Manakala petikan berikut adalah dari kenyataan James Barnes ketika menceritakan kisah seekor anjing hitam yang sangat popular dari Dartmoor:

“Di Dartmoor, Cabell si bangsawan terkenal itu adalah pemburu yang menjual jiwanya kepada syaitan. Semasa dia meninggal dunia pada tahun 1677, anjing hitam dikatakan muncul di sekitar ruang perkuburannya. Pemburu hantu itu dikatakan menunggang anjing hitam; kisah ini memberi inspirasi kepada Arthur Conan Doyle untuk menulis karya fantasi terkenalnya, The Hound of the Baskervilles”.

Menurut beberapa kepercayaan yang berbeza, terdapat beberapa cara untuk mengelakkan makhluk ghaib, tetapi fakta tentang kewujudannya sendiri masih tidak jelas. Di tempat-tempat yang dipengaruhi oleh agama Kristian, dikatakan dengan hanya memakai lambang salib atau memiliki gambar tokoh dewata suci sudah cukup untuk menjauhkan anjing hitam itu dari diri mereka.

Manakala, beberapa lagi amalan kepercayan tahyul-tahyul yang lain bagi mengelakkan makhluk ini adalah melibatkan amalan seperti membawa paku keranda, menabur air tawar ke atas tanah di belakang anda sepanjang masa anda berjalan, atau membawa sepasang gunting besi setiap masa.

Di samping itu, dikatakan bahawa anda harus mengelakkan persimpangan jalan, atau laluan air seperti sungai, hutan, atau padang luas yang memanjang. Pantang larang ini telah menyebabkan sebarang perjalanan jauh adalah hampir mustahil pada zaman tersebut.

Anjing Hitam Di Seluruh Dunia

Terdapat begitu banyak kisah legenda anjing hitam sehingga kita boleh menikm4ti pelbagai variasi dan versi mitos sebegini selama bertahun-tahun. Bagi mereka yang berminat untuk mengetahui lebih lanjut mengenai legenda lain yang melibatkan anjing hantu, ada beberapa kawasan lagi yang perlu diperhatikan: anjing pengawal dalam ilmu dukun, legenda Celtic, legenda Welsh, mitologi Finland, mitologi Eropah Utara, legenda Amerika Utara, legenda Asia, mitos Yunani, kisah di hampir seluruh wilayah United Kingdom, mitos yang melibatkan buruj Canis dan bintang Sirius, dan yang terakhir, kemunculan makhluk legenda dalam budaya pop – seperti salah satu watak novel Harry Potter iaitu ‘Sirius Black’.

Anjing hitam turut dikenali di seluruh dunia sebagai penjaga alam ghaib, anjing ner4ka, pengawal mistik, petanda kem4tian, b4la mal4petaka, dan pembawa kemurungan. Mereka muncul dalam mitologi dan cerita rakyat yang mengerikan selama berabad-abad.

Dalam sebuah kisah Amerika Latin, “The Cadejo,” seekor anjing hitam dengan mata berapi dan berkuku tajam mengikut pemabuk di tengah malam sehingga mereka pulang. Dalam beberapa variasi legenda Cadejo, seekor anjing putih melindungi manusia dari Cadejo si anjing hitam yang j4hat.

Dalam mitologi Yunani, terdapat kisah anjing penjaga Hades yang terkenal, Cerberus, makhluk yang menakutkan dengan tiga kepala dan ekor berbelit, ia merupakan salah seekor lagi jenis anjing hitam yang besar.

Cerberus bertanggungjawab memastikan roh orang yang telah m4ti kekal berada di Dunia Bawah (ner4ka). Anjing itu sangat hebat sehingga tugasan Hercules yang terakhir dan yang paling sukar adalah menangkap makhluk yang menakutkan ini.

Di Mesir kuno, dewa Anubis pada asasnya dianggap sebagai serigala atau anjing yang juga dikenali sebagai An-pu. Nama An-pu yang lebih awal adalah Imy-ut yang bererti ‘dia adalah kulitnya’ atau plasenta. Ia sebenarnya merujuk kepada anak yang belum lahir. Anubis sebagai makhluk dewata juga disebut sebagai ‘Pembuka Jalan’.

Apabila Anubis disebut dengan istilah Impou, kita akan mendapat dua makna, salah satunya merujuk kepada anjing muda dan satu lagi adalah anak kecil. Dengan kata lain terdapat sifat dualiti bagi Anubis yang berkaitan dengan hidup dan m4ti.

Anubis dalam kepercayaan agama Mesir kuno dikaitkan dengan Bintang Sirius. Kaitan lain adalah antara Anubis dengan Cerberus dari mitos Yunani kuno, ia bukan berkait sebagai makhluk dewata sahaja, tetapi juga kerana Cerberus pada asalnya adalah Dewi Hecate.

Di Britain terdapat berpuluh-puluh kisah mengenai anjing hitam. Di sana, istilah itu digunakan untuk merujuk kepada anjing dengan elemen mistik yang mewakili petanda buruk ( nama berbeza mengikut kawasan yang berbeza di UK) yang wujud dalam setiap cerita rakyat Inggeris.

Anjing hitam terus mendapat reputasi buruk di Britain melalui anjing hitam Perdana Menteri zaman Per4ng Dunia Kedua, Winston Churchill. Tetapi bukan anjing hitam sebenar yang dipeliharanya menjadi isu, namun, dia sering merujuk kepada masalah depresi teruk yang dihadapinya itu sebagai “anjing hitam”. Ernest Hemingway di Amerika Syarikat juga menyebut tentang masalah kemurungan yang dihadapinya secara berkala sebagai “anjing hitam.”  Tetapi ironinya, dia sendiri memelihara seekor anjing hitam dan dilihat bersama dengan anjing kesayangannya itu di dalam gambar.

Tidak ramai orang tahu bahawa Churchill yang lantang itu sebenarnya memiliki masalah kemurungan. Selama beberapa dekad, Churchill mengelak dari berdiri terlalu dekat dengan balkoni dan landasan kereta api. Churchill mengetahui tentang masalahnya dan menamakannya sebagai “anjing hitam”, sama seperti Samuel Johnson (yang sama sebagaimana tokoh terkenal yang lain, mend3rita penyakit kemurungan).

Churchill hampir dilumpuhkan oleh perasaan putus asa sehingga dia menghabiskan hampir seluruh waktunya di tempat tidur tanpa tenaga, hilang minat terhadap semua perkara, kehilangan selera makan, dan tidak dapat menumpukan perhatian.

Ramai pakar dan para pengkaji telah berusaha untuk menjelaskan punca-punca di sebalik legenda anjing hitam dan populariti mereka di seluruh dunia. Tafsiran mereka berkisar dari pengajaran dalam cerita rakyat hingga fenomena yang tidak dikenali yang digambarkan oleh nenek moyang mereka yang jauh. Tiada sesiapa yang mampu memberikan satu jawapan yang merangkumi semua legenda dengan sempurna.

Sejak awal sejarah dunia, manusia sering diancam oleh serigala, yang jauh lebih besar daripada anjing di kebanyakan lokasi di seluruh dunia. Ini mungkin boleh menjelaskan sifat j4hat anjing dalam beberapa kisah anjing hantu dan reputasi mereka sebagai penjaga ner4ka.

Namun, jika menurut kisah-kisah lagenda bangsa Turkik, serigala merupakan haiwan mistik yang menjadi peneman mereka, bahkan serigala diangkat sebagai simbol haiwan kebangsaan Turkik.

Sebab-sebab lain mungkin berkaitan dengan dongeng yang diceritakan kepada anak-anak untuk mengelakkan mereka daripada pergi ke tempat-tempat berbahaya. Penjelasan lain pula berkaitan dengan bah4ya tersembunyi yang terdapat di laluan haram.

Walau bagaimanapun, hampir tidak ada sebarang perkara yabg dapat menjelaskan legenda anjing hitam. Namun, sama ada mereka mewakili unsur baik atau j4hat, kita sebagai umat Islam tidak boleh mempercayai kisah tahyul dan tidak boleh menganiayai anjing walaupun anjing merupakan najis yang perlu disertu sekiranya disentuh dalam keadaan basah. Hingga ke hari ini, kisah anjing hitam masih ada dan berkembang di seluruh dunia.

RUJUKAN:

B. (2011).  Black Dogs, the Guardians of the C0rpse Ways.  At the Edge.  Indigogroup.co.uk.

Porter, J. R. & Russell, W. M. S. (eds). Animals in Folklore.   S. Brewer, Folklore Society.

Carter, A. (1979). ‘Company of Wolves’ in The Bl0ody Chamber.   Gollancz, London.


Kisah Sultan Muhammad Al-Fatih Dipukul Gurunya

Sebagai seorang sultan yang agung, Sultan Muhammad al-Fatih tidak pernah takut pada mana-mana makhluk. Maharaja Rom sendiri terusir dari istananya disebabkan serangan dari Al-Fatih.

Namun, Sultan Muhammad al-Fatih sangat takut pada guru-gurunya. Perasaan takut ini lahir dari rasa hormat yang sangat mendalam.

Setiap kali berjumpa guru-gurunya, Sultan Muhammad al-Fatih akan tunduk dan cium tangan gurunya. Apabila guru-gurunya masuk ke dalam majlisnya, Sultan Muhammad al-Fatih akan segera bangun dari tempat duduk.

TETAPI sebelum kita habiskan artikel ini, kami nak cadangkan kalau kalian berminat dengan sejarah Uthmaniyyah, makanya buku kami, UTHMANIYYAH DI HUJUNG JARI adalah yang paling sesuai. Beli di Shopee: http://bit.ly/3aYK93g

Suatu ketika, seorang guru Sultan Muhammad al-Fatih yang bernama Syeikh Aq Syamsuddin masuk ke istana ketika Sultan Muhammad al-Fatih sedang bermesyuarat dengan para pembesarnya. Melihat kedatangan gurunya itu, Sultan Muhammad al-Fatih kelam kabut bangun menyambut gurunya.

Perdana Menteri Uthmaniyah yang bernama Mahmud Pasha bertanya pada Sultan mengapa baginda menyambut Syeikh Aq Syamsuddin sebegitu sedangkan baginda tidak pernah melakukannya pada sesiapa.

Sultan Muhammad al-Fatih menjawab, “Perasaan hormatku pada lelaki ini (Syeikh Aq Syamsuddin) sangat mendalam. Apabila orang-orang lain berada di sisiku, tangan mereka akan menggeletar. Sebaliknya, apabila aku melihatnya, tangan aku pula yang menggeletar.”

Bagaimana Sultan Muhammad al-Fatih boleh memiliki sifat menghormati guru begini?

Jawapannya, ayahnya sendiri yang memberikan rotan pada gurunya.

Ketika Sutan Muhammad al-Fatih remaja, ayahnya iaitu Sultan Murad telah mengamanahkan pendidikan Sultan Muhammad al-Fatih pada seorang ulama yang sangat tegas dan garang yang bernama Mullah Kurani.

Di samping itu, Sultan Murad II juga memberikan rotan atau kayu pada Mullah Kurani supaya Mullah Kurani memukul Sultan Muhammad al-Fatih sekiranya al-Fatih ingkar dengan sebarang arahan Mullah Kurani.

Dalam sebuah majlis di istana, Mullah Kurani berkata pada Sultan Muhammad al-Fatih “Ayahmu telah mengutuskan aku kepadamu dan menyuruhku untuk mengajarimu. Baginda memerintahkan aku untuk memukulmu sekiranya engkau mengingkari perintahku.”

Mendengar kata-kata Mullah Kurani itu, Sultan Muhammad al-Fatih pun ketawa kerana baginda menyangka Mullah Kurani hanya bergurau dengannya.

Maka Mullah Kurani terus memukul Sultan Muhammad al-Fatih dengan kuat sambil dilihat oleh para pembesar dan hadirin yang hadir dalam majlis itu.

Sejak itu, Sultan Muhammad al-Fatih sangat takut dengan Mullah Kurani. Baginda tidak berani membantah setiap suruhan dan arahan Mullah Kurani. Hasilnya, dalam tempoh yang singkat baginda berjaya menghafaz Al-Qur’an di bawah bimbingan Mullah Kurani.

Maka ketahuilah, sultan yang telah berjaya ‘memukul’ empayar Rom, pernah dipukul oleh gurunya!

Rasa best sangat baca artikel ini? Anda akan rasa lagi best kalau baca buku kami, Uthmaniyyah Di Hujung Jari. Tengah ada diskaun 10 peratus sekarang! Dapatkan di Shopee kami dengan segera! Beli di: http://bit.ly/3aYK93g


Australotitan – Fosil Dinosaur Terbesar Di Australia!

Baru-baru ini, sekumpulan saintis Australia mengesahkan fosil tu.la.ng dinosaur yang ditemui pada 2007 merupakan spesies baru dinosaur terbesar yang pernah ditemui di benua berkenaan. Australotitan cooperensis atau gergasi selatan merupakan antara 15 fosil dinosaur terbesar yang ditemui di seluruh dunia. Mereka percaya ia boleh mencapai ketinggian 6.5 meter dan panjang 30 meter atau sepanjang gelanggang bola keranjang.

Fosil ini ditemui di sebuah ladang di barat daya Queensland dan mengambil masa lebih sedekad untuk dikenalpasti. Ini kerana para saintis perlu membandingkan fosil yang ditemui dengan fosil-fosil dinosaur spesies lain termasuk jenis sauropod. Sauropod ialah sejenis dinosaur herbivor yang mempunyai kepala kecil, leher dan ekor yang panjang serta kaki yang besar bak tiang bangunan.

Spesies dinosaur ini wujud semasa era Cretaceous sekitar 92 hingga 96 juta tahun yang lalu. Fosil ini diberi gelaran Cooper oleh pasukan pengkaji kerana ia ditemui berhampiran dengan Cooper Creek. Selain berdepan proses pengenalpastian spesies dinosaur, keadaan dan saiz fosil serta lokasi fosil yang terpencil turut menjadi asbab pengenalpastian fosil mengambil masa lama.

Kebanyakan fosil Australotitan kini ditempatkan di Muzium Queensland dan Muzium Sejarah Alam Semulajadi Eromanga. Pengkaji paleontologi percaya spesies ini ada kaitan dengan tiga lagi jenis sauropod iaitu Wintonotitan, Diamantinasaurus dan Savannasaurus.

Menariknya, ladang di mana fosil Australotitan dijumpai berhampiran Eromanga milik dua pengkaji dinosaur, Robyn dan Stuart Mackenzie. Mackenzie menganggap pengelasan fosil berkenaan kepada semua pihak yang terlibat dalam aktiviti pencarian fosil berkenaan. Bagi kerajaan negeri Queensland, pengelasan Australotitan ini dilihat bakal merancakkan lagi usaha pengkaji dinosaur mencari fosil di Australia terutama di negeri itu.

RUJUKAN:

BBC News. (2021). Scientists say new dinosaur species is largest found in Australia.

Sumber gambar: Muzium Queensland